Pencuri ‘terperangkap’ 6 jam atas bumbung
Oleh MOHD SHARKAWI LONDING

2 Disember 2020, 3:40 pm
PASIR GUDANG – Hasrat seorang lelaki memecah masuk sebuah rumah milik bilal Masjid Jalil Hassan, Kampung Pasir Putih di sini tidak kesampaian apabila dia terperangkap di atas bumbung kira-kira enam jam dalam kejadian di sini awal pagi tadi.
Lelaki berusia lingkungan 40-an itu bagaimanapun berjaya diberkas pukul 8.30 pagi selepas dikepung penduduk kampung.
Menurut seorang saksi kejadian, Sazli Raping, 55, berkata, suspek dipercayai cuba memecah masuk rumah bilal kira-kira pukul 2 pagi melalui bumbung rumah.
“Bilal tersedar daripada tidur selepas dia terdengar bunyi bising atas bumbung rumahnya, dia ingat haiwan seperti kucing atau musang tetapi terkejut selepas mendapati ada kelibat manusia.
“Bilal terus kejutkan ahli keluarga yang lain serta jiran-jiran terdekat menyebabkan lelaki itu tidak berjaya meloloskan diri, dia takut nak terjun,”katanya ketika dihubungi di sini hari ini.
Sazli berkata, penduduk kampung terus menghubungi polis sebaik menyedari kejadian itu sebelum sepasukan polis cuba memujuk suspek untuk menyerahkan diri namun lelaki itu berkeras tidak mahu turun.

Jelasnya, polis meminta bantuan daripada pasukan bomba untuk menangkap suspek dengan menyembur air daripada jentera bomba namun usaha itu juga tidak berhasil sebelum meminta bantuan menggunakan kren sebuah syarikat pembinaan berhampiran.
“Lelaki itu ditangkap dengan bantuan kren untuk turunkannya, mungkin dia rasa takut diapa-apakan penduduk kampung sebab itu dia rela duduk atas bumbung berjam-jam.
“Kami pun tidak kenal lelaki itu dan percaya dia merupakan orang luar dari kampung kami,”katanya.
Suspek kemudiannya ditangkap sebelum dibawa ke balai polis berdekatan untuk siasatan lanjut.-K! ONLINE


Menyamar polis sebelum menyamun
Oleh MOHD YUNUS YAKKUB

2 Disember 2020, 4:40 pm
KLANG – Taktik dua lelaki yang menyamar polis sebelum memeras ugut dan menyamun warga asing sejak sebulan lalu berakhir selepas dicekup baru-baru ini.
Penahanan kedua-dua suspek berusia 39 tahun dilakukan di Pandamaran dan Pelabuhan Klang bermula pukul 9 malam kelmarin.
Ketua Polis Daerah Klang Selatan, Asisten Komisioner Shamsul Amar Ramli berkata, pihaknya menerima laporan daripada seorang lelaki warga Pakistan yang disamun wang tunai RM50 dan sebuah telefon bimbit oleh tiga lelaki menggunakan dua buah motosikal di Jalan Langat di sini, Ahad lalu.
Katanya, ketiga-tiga lelaki tersebut telah menyamar sebagai anggota polis dan bersenjatakan objek menyerupai pistol dan gari.
“Bertindak atas maklumat, seorang suspek berjaya ditahan pukul 9 malam kelmarin di Pandamaran sebelum rakan suspek diberkas pukul 12.50 hari keesokan harinya.
“Polis juga berjaya merampas beberapa barangan termasuk serangkai kunci dan motosikal jenis Honda Wave dan objek menyerupai pistol daripada salah seorang suspek,” katanya ketika dihubungi di sini hari ini.

Beliau menambah, soal-siasat mendapati mereka mengaku melakukan perbuatan samun terhadap warga Pakistan tersebut bersama seorang lagi rakan mereka dikenali Siva Botak yang masih bebas.
Shamsul Amar menegaskan, semakan rekod mendapati salah seorang daripada suspek yang ditangkap mempunyai rekod lampau berkaitan dadah.
“Modus operandi suspek adalah menyasarkan warga asing dan aktif sejak sebulan lalu.
“Kedua-dua mereka kini direman dan kes disiasat mengikut Seksyen 384 dan Seksyen 170 Kanun Keseksaan,” katanya. -K! ONLINE


Gagal lapor rasuah, 5 kakitangan Kementerian Kewangan individu pertama didenda
Oleh NUZULSHAM SHAMSUDDIN

2 Disember 2020, 4:19 pm
KUALA LUMPUR – Lima kakitangan Kementerian Kewangan didenda antara RM1,500 hingga RM2,000 oleh Mahkamah Sesyen di sini hari ini atas pertuduhan gagal melaporkan kesalahan penyogokan kepada Suruhanjaya Pencegahan Rasuah Malaysia (SPRM).
Kelima-limanya merupakan individu pertama yang dipertuduhkan atas kesalahan itu di Malaysia.
Hakim Manira Mohd. Noor menjatuhkan hukuman denda RM1,500 terhadap tiga tertuduh iaitu Nurul Ashikin Zulkaflee, 33, Azad Fadhmi Abdul Rahman ,34, dan Madiyana Mamat, 39, serta RM2,000 terhadap dua lagi iaitu Siti Nurkhairunnisa Adnan, 32 dan Mohd. Fairus Hussin, 38. selepas mereka mengaku bersalah atas pertuduhan yang disabitkan.
Mahkamah turut memerintahkan mereka dipenjara tiga bulan sekiranya gagal membayar jumlah denda itu dan kesemuanya membayar denda tersebut.
Mengikut pertuduhan, mereka didakwa telah ditawarkan wang suapan antara RM200 hingga RM600 bagi mempercepatkan Proses Permohonan Baharu dan taraf Bumiputera beberapa syarikat melalui sistem e-Perolehan yang mana mereka telah melanggar peruntukkan akta SPRM 2009(akta 694) untuk menggalakkan integriti dan pentadbiran sektor awam serta gagal melaporkan kesalahan penyogokan kepada SPRM.
Ketika kejadian Nurul Asyikin bertugas sebagai Pembantu Tadbir (Kewangan) manakala Siti Nurkhairunnisa, Madiyana dan Azad Fadhmi sebagai Penolong Akauntan selain Mohd. Fairus sebagai Penolong Pegawai Tadbir Gred di Unit Pendaftaran Syarikat Bahagian Perolehan Kerajaan di Kementerian Kewangan di Putrajaya.

Kesemua kesalahan itu didakwa dilakukan di Unit Pendaftaran Syarikat, Bahagian Perolehan Kerajaan, Kementerian Kewangan, Putrajaya antara Mei 2018 hingga Jun 2020.
Berikutan itu pendakwaan dikemukakan mengikut Seksyen 25(1) Akta Sprm 2009 (akta 694) dan boleh dihukum dibawah Seksyen 25(2) akta sama yang memperuntukkan hukuman maksimum RM100,000 atau penjara maksimum 10 tahun atau kedua-duanya sekali jika sabit kesalahan.
Terdahulu, Timbalan Pendakwa Raya Wan Shaharudin Wan Ladin dan R.Francine Cheryl kes berkata kes yang didakwa, terhadap kesemua tertuduh merupakan pertama di Malaysia.
“SPRM tidak boleh bergerak sendirian tanpa bantuan masyarakat untuk melaporkan kes rasuah. Sepatutnya, apabila ditawarkan wang rasuah, mereka melaporkannya tetapi kesemua gagal berbuat demikian,” katanya.
Bagaimanapun peguam Mohd. Shahrullah Khan Nawab Zadah Khan dan Muhamad Aizat Fakri memohon mahkamah mengenakan hukuman denda minimum tanpa hukuman penjara terhadap kesemua tertuduh kerana dikhuatiri menyebabkan mereka hilang pekerjaan.
“Kesemua anak guam saya mempunyai tanggungan keluarga dan mereka telah insaf tidak mengulangi kesalahan sama selain berjanji akan bertindak melapor berhubung kesalahan penawaran rasuah kepada pihak berkuasa selepas ini,” kata Muhamad Aizat.- K! ONLINE


PGA tahan pengedar dadah miliki peluru,kelongsong
Oleh ROHANA MOHD. NAWI

2 Disember 2020, 5:44 pm
PASIR MAS – Pasukan Gerakan Am (PGA) Batalion 8 menahan seorang lelaki dipercayai pengedar dadah ketika sedang menjalankan rondaan Ops Benteng di Kampung Aur China, Slow Machang di sini semalam.
Pegawai Pemerintah Batalion 8 PGA, Superitendan Muhammad Shamsuddin berkata, lelaki berusia  lingkungan 20-an itu ditahan kira-kira pukul 9.15 pagi sewaktu berada di lokasi tersebut.
Katanya, suspek turut ditahan bersama satu tiub mengandungi dadah dipercayai jenis methamphetamine, sebutir peluru dan satu kelongsong peluru jenis SME2-10.
“Suspek diperiksa selepas dia berada dalam keadaan mencurigakan di kawasan itu.
“Suspek memberi alasan bahawa peluru dan kelongsong itu merupakan koleksinya sendiri, yang dibawa bersama,” katanya ketika dihubungi Kosmo! hari ini.
Muhammad berkata, suspek telah diserahkan kepada Ibu Pejabat Polis Daerah (IPD) Pasir Mas untuk siasatan lanjut.

Katanya, kes disiasat mengikut Seksyen 8(a) Akta Senjata 1960(Akta 206) kerana memiliki peluru dan kelongsong, Seksyen 12(2)Akta Dadah Berbahaya 1952 dan Seksyen 15(1) Akta yang sama. – K! ONLINE.


Bekas pengarah operasi didakwa lagi
Oleh NUZULSHAM SHAMSUDDIN

2 Disember 2020, 6:04 pm
KUALA LUMPUR – Seorang bekas pengarah operasi perniagaan yang sebelum ini didakwa atas 21 pertuduhan rasuah, didakwa lagi di Mahkamah Sesyen di sini, atas dua pertuduhan sama bagi beberapa projek pembekalan perkhidmatan sokongan pelanggan di sebuah syarikat telekomunikasi.
Bagaimanapun tertuduh Kok Chin Peng, 41, mengaku tidak bersalah selepas kedua-dua pertuduhan dibacakan terhadapnya di hadapan Hakim Manira Mohd. Noor.
Mengikut pertuduhan pertama, Chin Peng didakwa meminta suapan 10 peratus bagi pembekalan perkhidmatan Pengurusan Bantuan Pelanggan dan 20 peratus bagi pembekalan perkhidmatan MIFE Billing Managed Services pada setiap bulan daripada seorang lelaki berusia 38 tahun.
Pertuduhan kedua, tertuduh didakwa meminta rasuah 24 peratus daripada tuntutan setiap bulan untuk Perkhidmatan Pengurusan Bantuan Pelanggan, MIFE Billing Managed Services dan Onboarding Managed Services serta 19 peratus untuk projek software enhancement daripada lelaki yang sama.
Rasuah itu sebagai dorongan untuk membantu Syarikat Skytree Sdn. Bhd. bagi mendapatkan kerja pembekalan perkhidmatan pelanggan di syarikat telekomunikasi.
Kesemua kesalahan itu didakwa dilakukan di sebuah restoran di Jalan Klang Lama di sini,
antara Ogos 2017 dan September 2018.

Pendakwaan dikemukakan mengikut Seksyen 16(a)(A) Akta Suruhanjaya Pencegahan Rasuah Malaysia 2009, yang boleh dihukum penjara maksimum 20 tahun dan denda lima kali ganda nilai suapan jika sabit kesalahan.
Terdahulu, Timbalan Pendakwa Raya, Wan Shaharuddin Wan Ladin memohon mahkamah mengguna pakai jaminan RM50,000 seperti di Mahkamah Sesyen Shah Alam memandangkan sebelum ini tertuduh telah dituduh di sana.
“Tarikh 16 Disember ini ditetapkan bagi sebutan semula kes di Shah Alam,” kata Wan Shaharuddin.
Dalam prosiding itu, permohonan itu tidak dibantah peguam Mohd. Shahrullah Khan Nawab Zadah Khan yang mewakili tertuduh.
Mahkamah kemudian membenarkan kes dipindahkan ke Mahkamah Sesyen Shah Alam dan mengguna pakai jaminan serta syarat tambahan sama. -K! ONLINE


Maut langgar pokok
Oleh MOHD YUNUS YAKKUB

2 Disember 2020, 3:37 pm
KUALA LANGAT – Rutin harian seorang lelaki ke tempat kerjanya berakhir tragedi apabila kenderaan dipandunya terbabas dan melanggar sebatang pokok di Kilometer 36.9 Lebuh Raya Lembah Klang Selatan (SKVE), pagi tadi.
Dalam kejadian kira-kira pukul 7.30 pagi, Mohd. Ashraf Mohd. Murad, 29, yang merupakan pekerja Pelabuhan Barat meninggal dunia akibat tersepit di dalam kenderaannya.
Ketua Polis Daerah Kuala Langat, Superintendan Azizan Tukiman berkata, mangsa yang memandu sendirian kereta jenis Perodua Axia dalam perjalanan ke tempat kerja di Pelabuhan Barat dari Bandar Saujana Putra.
“Setiba di lokasi kejadian, mangsa dikatakan hilang kawalan lalu terbabas ke bahu kiri jalan sebelum melanggar sebatang pokok.
“Impak pelanggaran itu, mangsa tersepit di tempat duduk sebelum dikeluarkan pihak bomba dan disahkan meninggal dunia di lokasi kejadian,” katanya ketika dihubungi Kosmo! hari ini.
Jelas beliau, mayat mangsa kemudiannya dihantar ke Hospital Banting untuk bedah siasat.

Kes disiasat mengikut Seksyen 41 (1) Akta Pengangkutan Jalan 1987. -K! ONLINE


Makan percuma di Restoran Taste of Pakistan
Oleh ISKANDAR SHAH MOHAMED

2 Disember 2020, 5:51 pm
SHAH ALAM – Restoran Taste of Pakistan di Setia Alam di sini menawarkan makanan percuma kepada golongan kurang berkemampuan bagi membantu mereka sepanjang pandemik Covid-19.
Pemiliknya, Faisol Munjir, 41, berkata, pendekatan tersebut telah dilakukan pihaknya sejak Oktober lalu dengan menikmati sajian makanan seperti nasi beriyani, nasi Arab, roti nan cheese dan teh masala.
Katanya, restoran tersebut memulakan operasi sejak April lalu dengan waktu perniagaan bermula pukul 10 pagi hingga pukul 11 malam.
“Pemberian makanan percuma ini adalah konsep sedekah kami dan pelanggan kurang berkemampuan tidak perlu malu untuk menikmati makanan di restoran ini.
“Mereka hanya perlu memaklumkan kepada pekerja kami termasuk juruwang restoran,” katanya ketika ditemui Kosmo! di sini hari ini.
Inisiatif restoran makanan tersebut tular di media sosial dengan memaparkan notis ‘Sesiapa yang tidak berkemampuan, boleh makan di restoran kami, makanan Fi Sabilillah’.

Usaha murni itu menerima reaksi positif netizen yang menyifatkan restoran berkenaan mengutamakan saham akhirat iaitu pahala sebagai ganti kepada mata wang dunia.
Faisol yang merupakan penyakit leukimia itu memaklumkan konsep fisabillah itu diambil menerusi kedai Fi Sabilillah yang ada di Makkah.
“Sewaktu mengetuai sebuah agensi pelancongan sebelum ini, saya mendapati wujud banyak kedai di kota suci itu yang menggunakan konsep restoran percuma tersebut.
“Jadi, amat bertepatan konsep itu dilaksanakan sekarang memadangkan ramai tertekan akibat kewangan ketika pandemik Covid-19 ini,” ujarnya.
Ketika ditanya mengenai faktor kerugian terutama pada Perintah Kawalan Pergerakan Bersyarat (PKPB), dia yang merupakan graduan Ijazah Sarjana Muda Al-Quran dan Qiraat Shoubra di Universiti Al-Azhar, Mesir mengakui berlaku sedikit penurunan hasil pendapatannya.
“Bagi saya, apa yang penting adalah keikhlasan dan Allah sentiasa ada untuk memberi rezeki kepada kita,” jelasnya. -K! ONLINE.


Plaza Tol Sedenak ditutup enam jam untuk sanitasi
Oleh KHAIRUL MOHD. ALI

2 Disember 2020, 2:58 pm
JOHOR BAHRU – PLUS Malaysia Berhad (PLUS) mengesahkan seorang kakitangannya di Plaza Tol Sedenak, dekat sini telah disahkan positif jangkitan Covid-19, semalam.
PLUS dalam satu kenyataan yang dikeluarkan di sini hari ini, kakitangan tersebut merupakan seorang Pembantu Khidmat Pelanggan.
Jelas kenyataan itu lagi, individu berkenaan kini sedang mendapatkan rawatan di sebuah hospital.
“PLUS juga telah menjalankan pengesanan kontak dan mengarahkan semua kakitangan operasi dan penyelenggaraan di plaza tol terbabit supaya mengadakan pemeriksaan dan saringan kesihatan.
“Pada masa yang sama, PLUS memberi jaminan bahawa kerja-kerja disinfeksi dan pembersihan akan diadakan di plaza tol yang terbabit,” jelas kenyataan itu.
Menurut kenyataan itu lagi, plaza tol berkenaan akan ditutup sementara selama enam jam bermula pukul 12 tengah hari ini untuk kerja sanitasi dan pembersihan.

Sehubungan itu, orang ramai dari Sedenak dan kawasan sekitar yang ingin menuju ke Kuala Lumpur atau Johor Bahru boleh memasuki lebuh raya PLUS menerusi Plaza Tol Simpang Renggam atau Kulai sepanjang tempoh penutupan tersebut.
“Sementara itu, bagi pelanggan dari Kuala Lumpur yang menghala ke Sedenak dinasihatkan supaya keluar dari lebuh raya menerusi Plaza Tol Simpang Renggam, manakala bagi pelanggan dari Johor Bahru yang menghala ke Sedenak dinasihatkan supaya keluar dari lebuh raya menerusi Plaza Tol Kulai.
“PLUS akan memaklumkan sebarang perubahan dari masa ke masa,”katanya.-K! ONLINE


AirSial mula operasi tengah bulan ini
Oleh KOSMO!

2 Disember 2020, 2:58 pm
KARACHI, Pakistan – Syarikat penerbangan swasta ketiga Pakistan , AirSial yang sebelum ini menangguhkan penerbangan pertama pada Jun 2020 akibat penularan pandemik koronavirus akan mula beroperasi pertengahan bulan ini.
Menurut laporan portal Profit, penerbangan pertama AirSial menggunakan pesawat Airbus A320 telah  tiba dari Amerika Syarikat di Lapangan Terbang Antarabangsa Jinnah di Karachi, Ahad lalu.
Kesemua operasi penerbangan AirSial dikatakan akan bergantung sepenuhnya pada tiga buah pesawat Airbus A320-200 yang dipinjam daripada AerCap.
Syarikat AerCap adalah syarikat pinjaman pesawat terbesar di dunia yang berpangkalan di Dublin, Ireland.
Meraikan penerbangan pertama AirSial ke Pakistan, bekas kapten pasukan kriket kebangsaan, Shoaib Malik memuat naik status di Twitter bagi meluahkan rasa bangganya.
“Akhirnya pesawat AirSial A320 yang dinanti-nanti telah tiba, ini waktu yang membanggakan buat semua orang di bandar Sialkot yang turut bekerja keras sepanjang proses ini,” katanya. – Agensi


Shahimi dilantik Timbalan Naib Canselor (Akademik dan Antarabangsa) UUM
Oleh MOHD. RAFIE AZIMI

2 Disember 2020, 2:51 pm
ALOR SETAR – Universiti Utara Malaysia (UUM) mengumumkan pelantikan Prof. Dr. Shahimi Mohtar sebagai Timbalan Naib Canselor (Akademik dan Antarabangsa) yang baharu berkuat kuasa kelmarin.
Bekas Provos UUM Kampus Kuala Lumpur (UUMKL) itu menggantikan Prof. Dr. Yusnidah Ibrahim yang telah tiga tahun memegang jawatan tersebut sejak 2017.
UUM dalam satu kenyataan di sini semalam berkata, pelantikan Shahimi berkuat kuasa 1 Disember lalu untuk tempoh tiga tahun.
“UUM berharap pelantikan ini akan memberi nilai tambah kepada universiti ke arah mencapai matlamat strategik untuk menjadi universiti pengurusan terbuka,” katanya.
Shahimi yang merupakan Profesor dalam bidang Pengurusan Operasi dan Logistik memegang Ijazah Doktor Falsafah Pentadbiran Perniagaan (DBA) dari University Of South Australia.
Beliau juga memiliki Ijazah Sarjana Pentadbiran Perniagaan dari Universiti Ohio, Amerika Syarikat dan Ijazah Sarjana Muda Sains dalam Kejuruteraan Mekanikal dari University Of Nevada, Amerika Syarikat.

Shahimi telah berkhidmat selama 25 tahun di UUM dalam pelbagai peringkat pengurusan akademik dan penyelidikan selain pernah menerima anugerah profesor terbaik dalam bidang pengurusan logistik dari The Golden Tigers Award.
Selain itu UUM sebelum ini pernah memberi pengiktirafan ketua pegawai terbaik kepada beliau. -K! ONLINE


Masjid Parit Mislam ditutup selepas guru takmir positif
Oleh NUR ALINA HASSAN

2 Disember 2020, 2:40 pm
MUAR- Masjid Al-Istiqomah, Parit Mislam di Sri Menanti di sini terpaksa ditutup kepada orang awam selepas seorang guru takmir yang hadir disahkan positif Covid-19.
Mufti Johor, Datuk Yahya Ahmad berkata, bagaimanapun, masjid itu hanya dibuka kepada empat jemaah sahaja bagi tujuan mendirikan solat sehinggalah satu tarikh dimaklumkan kelak.
Dalam pada itu, Kadi Daerah Muar, Mohamad Khalil Md. Noor berkata, pihaknya telah meneliti jadual kehadiran guru takmir berkenaan selepas dimaklumkan oleh petugas kesihatan daerah mengenai status penceramah itu.
“Pada Isnin, 30 November saya dihubungi oleh Pejabat Kesihatan Daerah Muar berhubung status seorang guru takmir Muar yang telah dikesan positif Covid-19.
“Laporan dari Kementerian Kesihatan Malaysia (KKM) menyatakan, ustaz ini telah hadir ke tiga masjid dan dua surau di Muar bagi menyampaikan kuliah Maghrib.
“Pejabat Kadi turut meneliti beberapa lokasi lain melibatkan kehadiran ustaz ini yang menyampaikan ceramah berdasarkan tuntutan elaun mengajar takmir,” katanya dalam satu kenyataan.

Menurut beliau, hasil perbincangan bersama KKM Muar, kesemua masjid dan surau terlibat telah menjalankan sanitasi semalam sebelum dijangka dibuka kepada orang awam bermula hari ini.
“Bagaimanapun, Masjid Al-Istiqomah, Parit Mislam di Sri Menanti kekal tutup sehingga tarikh diberitahu kelak,” katanya.
Terdahulu, sumber berkata, guru takmir itu disahkan positif Covid-19 selepas mendapat jangkitan tersebut dari isterinya yang merupakan seorang pengasuh.-K! ONLINE


3 masjid, sebuah dewan raya di Johor disanitasi
Oleh MOHAMAD FAIZAL HASHIM

2 Disember 2020, 2:38 pm
JOHOR BAHRU – Jabatan Bomba dan Penyelamat Malaysia (JBPM) negeri menerima permohonan bagi melakukan sanitasi awam melibatkan lima buah masjid dan sebuah dewan raya di tiga buah daerah semalam.
Menurut ketua Pusat Gerakan Operasi (PGO) JBPM negeri, Penguasa Bomba Khairul Hisyam Hamim, permohonan itu dibuat oleh Pejabat Kesihatan Daerah Johor Bahru, Muar dan Tangkak bagi menjalankan kerja-kerja sanitasi bagi mengawal penularan Covid-19.
Katanya, seramai 33 anggota terlibat dalam aktiviti sanitasi awam itu melibatkan tiga buah jentera Fire Rescue Team (FRT) di kawasan terlibat.
“Bagi daerah Johor Bahru, sanitasi awam dibuat di Masjid al-Makmur, Taman Kobena dan Dewan Raya Taman Ungku Tun Aminah, Skudai dengan penglibatan Majlis Bandaraya Johor Bahru (MBJB).
“Aktiviti sanitasi awam turut dibuat di Masjid Parit Jawa, Masjid Parit Pechah dan Masjid Sarang Buaya di Muar serta Masjid Sultan Ismail Tanjung Agas di Tangkak,” katanya dalam kenyataan hari ini.
Hiysam berkata, JBPM negeri membuat kerja-kerja sanitasi di sebanyak 35 lokasi di tujuh daerah di negeri ini pada bulan lalu.

Jelas beliau, ia terdiri daripada 22 bangunan kerajaan, dua rumah ibadat, lapan tempat awam dan lain-lain kawasan.
“Kerja sanitasi awam melibatkan 11 kawasan di Kota Tinggi, 10 di Johor Bahru, lima di Kulai, tiga kawasan masing-masing di Muar dan Tangkak, dua di Mersing dan satu kawasan di Kluang,” katanya.-K! ONLINE


Anggota polis maut kemalangan, komited laksana tugas
Oleh NOR AINNA HAMZAH

2 Disember 2020, 2:31 pm
KUALA PILAH – Seorang anggota polis maut ketika menerima rawatan di unit kecemasan Hospital Tuanku Ampuan Najihah (HTAN) selepas terbabit dalam kemalangan di kilometer dua, Jalan Melang-Kuala Pilah, berhampiran persimpangan lampu isyarat HTAN, dekat sini, malam tadi.
Dalam kejadian kira-kira pukul 9.30 malam itu, mangsa, Lans Koperal Muhammad Hamidi Fikri Mohd Safry, 23, anggota Balai Polis Melang, Ibu Pejabat Polis Daerah (IPD) Kuala Pilah sedang menjalankan tugas Task Force Op Covid 19 ketika kemalangan.
Menurut Ketua Polis Daerah Kuala Pilah, Superintenden Amran Mohd. Ghani, arwah merupakan seorang anggota yang bertanggungjawab dan komited dengan penugasan yang dilakukan.
“Malah arwah mempunyai mutu disiplin yang baik dan berintegriti. Arwah yang masih bujang juga aktif dalam sukan sepak takraw.
“Arwah memulakan perkhidmatannya di Pulapol Air Hitam pada tahun 2016 dan bermula 2017, arwah berkhidmat di Balai Polis Melang,” katanya ketika dihubungi, dekat sini, tadi.
Amran berkata, arwah terbabit dalam kemalangan dua buah kenderaan iaitu kenderaan pelbagai guna (MPV) jenis Toyota Avanza dan motosikal jenis Yamaha 125z yang ditunggangi arwah.

“Siasatan awal mendapati pemandu MPV dari Terachi menghala ke HTAN. Apabila sampai di tempat kejadian, semasa berada di lampu isyarat HTAN, pemandu telah memberikan laluan kepada sebuah ambulan di belakangnya dengan terus membelok ke kanan menghala ke persimpangan masuk HTAN.
“Mangsa yang sedang bergerak terus di laluan bertentangan tidak sempat mengelak lalu melanggar MPV berkenaan.
Amran berkata, akibat daripada perlanggaran berkenaan, mangsa mengalami kecederaan parah di bahagian dalaman di bahagian perut serta dada dan telah meninggal dunia semasa menerima rawatan di Wad Kecemasan HTAN.
Menurutnya, pemandu MPV berusia penghujung 40an bagaimanapun tidak mengalami sebarang kecederaan serius.
“Siasatan lanjut masih dijalankan dan kes disiasat di bawah Seksyen 41 (1) Akta Pengangkutan Jalan (APJ) 1987.
Arwahyarham Muhammad Hamidi bakal dikebumikan di Bachok Kelantan. -K! ONLINE


Pemandu terlelap, ragut nyawa penunggang motosikal
2 Disember 2020, 3:29 pm
PETALING JAYA – Seorang pekerja syarikat penghantaran maut selepas motosikal ditungganginya dilanggar sebuah kereta dalam kejadian di Lebuh Raya Kuala Lumpur – Seremban hala ke Plaza Tol Sungai Besi hari ini.
Difahamkan, penyelia sebuah kelab di Puchong itu yang memandu kereta jenis Honda Civic itu terlelap ketika memandu hingga terlanggar mangsa.
Kejadian pukul 12.10 tengah malam itu mengakibatkan, Zhafari Bukhori, 34, dari Taman Desa, Serdang, Selangor meninggal dunia ketika dalam perjalanan ke hospital.
Ketua Jabatan Siasatan dan Penguatkuasaan Trafik Kuala Lumpur, Asisten Komisioner Zulkefly Yahya berkata, hasil siasatan mendapati penyelia tersebut dalam perjalanan pulang ke rumahnya di Seri Kembangan.
Katanya, ketika melalui laluan selekoh di situ, pemandu kereta yang bergerak di lorong ketiga terlelap kerana keletihan sebelum melanggar motosikal jenis Honda EX-5 yang ditunggang mangsa.
“Akibat rempuhan itu, mangsa terseret kira-kira 1 meter.

“Mangsa mengalami kecederaan parah pada kaki dan pinggang itu disahkan meninggal dunia ketika dalam perjalanan ke hospital,” katanya dalam satu kenyataan hari ini.
Menurutnya lagi, pemandu kereta terbabit dibawa ke Balai Polis Trafik Kuala Lumpur bagi menjalani ujian EBA untuk mengesahkan kandungan alkohol, namun bacaannya didapati negatif.
“Pemandu terbabit ditahan direman sehingga Jumaat ini bagi membantu siasatan dan kes siasat mengikut Seksyen 41 (1) Akta Pengangkutan Jalan 1987,” ujarnya.
Orang awam atau saksi kejadian yang mempunyai maklumat berhubung kejadian itu diminta menghubungi pegawai penyiasat kes, Inspektor A. Vishnuhindran bagi menyalurkan maklumat. – K! ONLINE


Lelaki mati dalam rumah sejak tiga hari lalu
Oleh MOHD SYALMIZI HAMID

2 Disember 2020, 2:35 pm
SEBERANG PERAI – Seorang lelaki yang ditemui mati di dalam sebuah rumah di Taman Impian, Bukit Mertajam di sini malam tadi dipercayai telah meninggal dunia sejak tiga hari lalu.
Ketua Polis Daerah Seberang Perai Tengah, Asisten Komisioner Shafee Abd. Samad berkata, kematian mangsa, Seow Ching Yee, 49, disedari oleh jirannya selepas tidak melihat lelaki itu sejak beberapa hari lalu.
“Jiran telah menghubungi tuan rumah yang disewa lelaki tersebut sebelum memeriksa kira-kira pukul 9.40 malam.
“Pemilik rumah berusia 50 tahun nampak lelaki itu di atas lantai serta ada air serta dan bau yang kurang enak di dalam rumah,” katanya kepada pemberita hari ini.
Shafee berkata, siasatan polis mendapati mangsa telah menyewa sejak dua tahun lalu dan dia tidak mempunyai waris.
“Siasatan turut mendapati tiada kesan kecederaan atau unsur jenayah terhadap lelaki itu dan disyaki meninggal dunia sejak tiga hari lalu,” katanya.

Kosmo! Online hari ini melaporkan bomba terpaksa memecahkan pintu sebuah rumah yang berkunci selepas seorang lelaki didapati telah meninggal dunia di Taman Impian, Bukit Mertajam malam tadi. – K! ONLINE


Lelaki tular dalam video pertengkaran di bawah pengaruh alkohol
Oleh ASLIZA MUSA

2 Disember 2020, 2:26 pm
IPOH – Seorang lelaki dalam satu rakaman video tular mengenai kejadian pertengkaran dengan jurujual di sebuah kedai runcit di Lahat kelmarin disahkan berada di bawah pengaruh alkohol.
Ketua Polis Daerah Ipoh, Asisten Komisioner A. Asmadi Abdul Aziz berkata, lelaki berusia 47 tahun itu ditahan semalam setelah pihaknya menerima laporan polis yang dibuat pekerja kedai berkenaan pada pukul 2.50 petang.
Katanya, lelaki itu kemudiannya ditahan oleh anggota Bahagian Siasatan Jenayah Ibu Pejabat Polis Daerah (IPD) Ipoh untuk siasatan lanjut.
“Lelaki itu diberkas pada pukul 8.45 malam semalam dan ditahan 24 jam untuk siasatan. Satu kertas siasatan telah dibuka di bawah Seksyen 160 Kanun Keseksaan/Seksyen 14 Akta Kesalahan Kecil 1955 iaitu gaduh gempar di tempat awam dan berkelakuan aib.
“Lelaki itu juga mengaku dalam keadaan mabuk semasa kejadian berlaku dan semakan mendapati dia mempunyai tiga rekod kesalahan lampau bersabit kes jenayah,” katanya dalam kenyataannya di sini hari ini.
Menurut beliau, tindakan kompaun juga dikenakan ke atas lelaki itu kerana melanggar prosedur operasi standard (SOP) Perintah Kawalan Pergerakan Bersyarat (PKPB).

“Kes ini dianggap selesai dan orang awam dinasihatkan tidak menularkan video rakaman kejadian itu kerana boleh mendatangkan kemudaratan dan mengganggu keharmonian kaum,” katanya.
Terdahulu, rakaman video berdurasi 35 saat itu tular di media sosial yang memaparkan insiden pertengkaran antara suspek yang mengeluarkan kata-kata kesat selain meludah seorang pekerja wanita di kedai runcit berkenaan.
Pertengkaran itu berlaku apabila mangsa menegur tindakan lelaki terbabit yang memasuki premis itu tanpa memakai pelitup muka dan tidak mencatat butiran pada buku daftar masuk. -K! ONLINE


Tiga lagi RUU Perbekalan 2021 lulus
Oleh MOHD RIDZAUDDIN ROSLAN

2 Disember 2020, 3:08 pm
PETALING JAYA- Persidangan Dewan Rakyat hari ini meluluskan tiga lagi Rang Undang-Undang (RUU) Perbekalan 2021 peringkat jawatankuasa sekali gus menjadikan jumlah keseluruhan sebanyak lapan.
RUU Perbekalan 2021 yang diluluskan itu melibatkan tiga kementerian antaranya Kementerian Pertanian dan Industri Makanan, Kementerian Pembangunan Luar Bandar serta Kementerian Tenaga dan Sumber Asli.
Kelulusan RUU bagi Kementerian Pertanian dan Industri Makanan serta Kementerian Tenaga dan Sumber Asli dimaklumkan oleh Timbalan Yang di-Pertua Dewan Rakyat, Datuk Mohd. Rashid Hasnon menerusi undian suara Ahli Parlimen.
Bagi Kementerian Pembangunan Luar Bandar ia dimaklumkan oleh Yang Dipertua Dewan Rakyat, Datuk Azhar Azizan Harun.
Sesi penggulungan bagi Kementerian Pertanian dan Industri Makanan dengan peruntukkan belanjawan kira-kira RM1.7 bilion disempurnakan oleh Menterinya, Datuk Seri Dr. Ronald Kiandee.
Bagi Kementerian Pembangunan Luar Bandar pula ia dilaksanakan oleh Menterinya, Datuk Dr. Abdul Latif Ahmad melibatkan anggaran perbelanjaan pembangunan dan pengurusan sebanyak RM10.2 bilion.

Sementara itu, Datuk Dr. Shamsul Anuar Nasarah pula menyelesaikan sesi penggulungan bagi Kementerian Tenaga dan Sumber Asli dengan anggaran peruntukkan belanjawan sebanyak RM2.1 bilion.
Dewan Rakyat sebelum ini meluluskan beberapa RUU Perbekalan 2021 peringkat jawatankuasa melibatkan beberapa kementerian antaranya Jabatan Perdana Menteri dan Kementerian Kewangan. -K! ONLINE


Isteri merajuk, Shuk hadiahkan iPhone 12
Oleh MOHAMMAD SHAHEMY AZMI

2 Disember 2020, 12:32 pm
PETALING JAYA – Pengacara dan juga penyampai radio, Shuk Sahar membuat kejutan istimewa buat isterinya dengan menghadiahkan sebuah telefon pintar selepas mendakwa suri hatinya merajuk.
Menerusi satu perkongsian video yang dimuat naik dalam Instagram, Shuk memberitahu bahawa isterinya, Rossalennah Natassiah Asshaferah atau mesra disapa Sera telah merajuk dek kesibukan Shuk dengan kerja sehingga tidak sempat meluangkan masa bersama dengannya.
“Baru-baru ini isteri saya @rossa.sera agak merajuk dekat saya. Sebab saya tidak ada masa untuk dia. Kadang-kadang balik rumah cuma berlaga bahu sahaja tidak sempat nak borak-borak.
“Balik rumah kadang-kadang terus letakkan kepala dekat bantal. Jadi dia agak monyok sikit sejak kebelakangan ini. Jadi saya sebagai suami yang baik dan budiman, saya beri dia kejutan yang tidak disangka-sangka,” katanya.
Ujar Shuk lagi, memiliki sebuah telefon jenis iPhone 12 merupakan salah hasrat yang telah lama diidamkan isterinya.
“Sebenarnya isteri saya teringin sangat nak pakai iPhone. Jadi saya tunaikan impian dia untuk guna telefon iPhone 12,” kata penyampai Geng Pagi Hot itu.

Selepas dikejutkan dengn hadiah penuh bermakna tersebut, jelas terpancar keceriaan di wajah Sera yang sebelum ini muram kerana merajuk dengan suaminya.
Untuk rekod, Shuk dan Sera telah melangsungkan perkahwinan pada 20 Disember 2015. Hasil perkongsian hidup bersama, pasangan ini dikurniakan dua orang cahaya mata. – K! ONLINE


Pekerja kedai serbaneka diludah dan cuba dicederakan
2 Disember 2020, 1:45 pm
PETALING JAYA – Satu video tular di media sosial memaparkan seorang lelaki meludah dan cuba mencederakan seorang pekerja kedai serbaneka kerana gagal mematuhi prosedur operasi standard (SOP) baru-baru ini.
Video berdurasi 30 saat itu menunjukkan lelaki terbabit meludah ke arah mangsa serta cuba menumbuk mangsa yang juga seorang wanita kerana enggan mendaftar aplikasi MySejahtera sebelum masuk ke kedai tersebut seperti yang disarankan oleh Majlis Keselamatan Negara (MKN) untuk mematuhi SOP.
Akibat daripada perbuatan lelaki itu, mangsa cuba mempertahankan diri dan berhadapan dengan individu tersebut sebelum sempat dileraikan oleh rakan sekerja mangsa.
Dalam pada itu, seorang orang awam menarik individu itu ke tepi dan mengarahkan mangsa menelefon polis kerana individu itu cuba membuat kecoh serta mahu mencederakan mangsa.
Beberapa komen orang awam di dalam Facebook Kes Jenayah Malaysia turut mencerca tindakan individu tersebut kerana gagal mengawal kemarahan.
Menurut seorang netizen Johan Msbmr telah meninggalkan komen :’Tapi perempuan ini pun sangat berani kerana mencekak baju individu itu.

Turut meninggalkan komen AT Arasu berkata :’Tangkap dan bawa individu tersebut ke muka pengadilan. Salah tetap salah tidak kira bangsa. Kalau perangai kurang ajar begini patut di ambil tindakan yang setimpal.
Sehingga pukul 12.30 tengahari hari ini video tersebut telah dikongsi sebanyak 176 pengguna Facebook. – K! ONLINE


48,225 syarikat gagal dikesan untuk pembayaran balik GST
Oleh MOHD. HUSNI MOHD. NOOR

2 Disember 2020, 12:59 pm
PUTRAJAYA – Jabatan Kastam Diraja Malaysia (JKDM) memaklumkan masih terdapat 82,517 tuntutan pembayaran balik Cukai Barang dan Perkhidmatan (GST) yang belum dapat diproses dan dibayar balik setakat 30 November lalu.
Ketua Pengarah Kastam, Datuk Seri Abdul Latif Abdul Kadir berkata, jumlah keseluruhan tuntutan yang belum diproses itu adalah berjumlah RM1.316 bilion membabitkan 48,225 syarikat.
Beliau berkata, antara masalah utama dihadapi JKDM untuk memproses tuntutan itu adalah kerana penuntut gagal memberi maklum balas bagi mengemukakan dokumen perlu dan maklumat bank yang sah.
“Keadaan ini berlaku disebabkan penuntut tidak mengemas kini maklumat pendaftaran syarikat seperti alamat perniagaan, nombor telefon dan e-mel dalam sistem MyGST.
“Mana-mana syarikat yang masih belum menerima tuntutan pembayaran balik GST dinasihatkan supaya mengemas kini maklumat pendaftaran dan maklumat bank di dalam Takpayer Access Point (TAP), MyGST,” katanya pada sidang akhbar di sini hari ini.
Katanya, penuntut boleh menghubungi JKDM melalui e-mel Cawangan Kawalan Operasi dan Pulangbalik, Ibu Pejabat JKDM di [email protected].

Abdul Latif berkata, setakat 30 November lalu, pihaknya berjaya menyelesaikan pembayaran balik GST berjumlah RM4.006 bilion membabitkan 27,426 syarikat dan 40,280 tuntutan.
Menurutnya, urusan pembayaran balik GST dimulakan 22 Jun lalu dan dijangka selesai akhir bulan ini.
“Pada 15 Jun lalu, Menteri Kewangan, Tengku Datuk Seri Zafrul Tengku Abdul Aziz mengarahkan JKDM supaya mempercepatkan pembayaran balik GST yang tertangguh akibat Covid-19 menerusi kaedah ‘bayar dahulu dan audit kemudian bagi syarikat terpilih’,” katanya. -K! ONLINE


The Flying Doctor cabar Khairul bangkit
Oleh MUHAMMAD ZUHAILY BADLISHAH

2 Disember 2020, 1:00 pm
LEGENDA pecut Malaysia, Tan Sri Dr. M. Jegathesan meluahkan keinginannya untuk melihat semula kebangkitan prestasi pemegang rekod 100 meter (m) kebangsaan, Khairul Hafiz Jantan pada tahun depan terutama pada Sukan SEA 2021 di Hanoi, Vietnam.
Jegathesan, 77, yang pernah bergelar Raja Pecut Asia dengan gelaran The Flying Doctor pada era 1960-an menyifatkan, ia adalah satu kerugian jika bakat dalam diri pelari berusia 22 tahun itu tidak dimanfaatkan sepenuhnya.
“Khairul pecah rekod saya yang hampir berusia 50 tahun tetapi sekarang di mana dia? Saya kurang mendengar berita mengenainya selepas itu.
“Dia mempunyai bakat besar dan telah dibuktikannya, tetapi paling penting ialah potensi itu perlu diteruskan sehinggalah menjadi juara. Umurnya masih muda, dia boleh berlari dalam tempoh 10 tahun lagi.
“Harapan saya sudah tentu mahu melihat semula dia kembali mencapai tahap terbaiknya pada tahun depan,” kata pemenang pingat emas 100m dan 200m Sukan Asia 1966 di Bangkok, Thailand itu ketika dihubungi Kosmo! semalam.
Sebagai rekod, Khairul adalah atlet yang berjaya memecahkan rekod lama 200m kebangsaan 20.92 saat (s) dilakukan Jegathesan pada temasya Sukan Olimpik Mexico 1968, dengan catatan masa 20.90s tiga tahun lalu.

Bagaimanapun, rekod 200m milik pemenang pingat emas 100m Sukan SEA Kuala Lumpur itu tidak bertahan lama apabila dipecahkan pula oleh pelari negara yang berpangkalan di Australia, Russel Alexander Nasir Taib dengan catatan 20.77s tahun lepas.
Satu-satunya rekod kebangsaan yang masih lagi dipegang Khairul ketika ini ialah 100m dengan masa 10.18s selepas memadam catatan 10.30s kepunyaan bekas raja pecut Malaysia, Watson Nyambek.


Penumbuk Tyson masih ada bisa
Oleh KOSMO!

2 Disember 2020, 1:15 pm
LOS ANGELES – Roy Jones Jr. percaya Mike Tyson masih memiliki kemampuan untuk menentang sesiapa sahaja termasuk petinju muda seperti Anthony Joshua atau Tyson Fury dalam saingan heavyweight.
Tyson yang terkenal dengan gelaran Iron Mike itu mampu turun dengan aksi agresif meskipun usia sudah mencecah 54 tahun ketika mencatat keputusan seri pada perlawanan menentang Roy Jones di Los Angeles, California, Amerika Syarikat pada Ahad lalu.
Jones Jr. terkejut apabila melihat Tyson mampu melakukan tumbukan padu terhadapnya selepas perlawanan tersebut berakhir dengan keputusan seri.
“Saya akui sangat letih ketika berdepan Tyson. Pukulan bertubi-tubi ke atas saya membuatkan badan, tangan dan kepala saya terasa sakit.
“Dia mampu melawan siapa saja. Jika dia berjaya ‘menangkap’ anda saya yakin Tyson akan menghabiskan perlawanan itu dengan cukup mudah.
“Lapan pusingan Tyson dilihat masih mampu melakukan tumbukan. Apa yang saya boleh katakan, anda akan berdepan masalah seawal pusingan pertama dan pusingan kedua, ketiga anda pasti tak cukup nafas untuk berdepan Tyson,” kata Jones Jr.

Sebelum ini, Tyson mengakui pertemuan menentang Jones Jr. bukanlah menjadi aksi terakhirnya kerana dia sememangnya bercadang untuk terus bergiat aktif sepanjang tahun depan selain telah mencadangkan kepada penganjur beberapa nama yang sesuai.
Tyson juga bercadang untuk berdepan Evander Holyfield sekiranya diberikan peluang untuk berdepan seteru utamanya ketika tewas dalam pertarungan 1997. – AGENSI


ATM cekup sembilan PATI cuba masuk ke Malaysia
Oleh AHMAD SHAHERMAN SHAMSURI

2 Disember 2020, 2:22 pm
PETALING JAYA – Sembilan pendatang asing tanpa izin (PATI) warga Indonesia dicekup ketika cuba menyelinap masuk negara ini melalui jalan tidak sah awal pagi tadi.
Kesemua mereka yang terdiri daripada tujuh lelaki dan dua wanita berusia lingkungan 24 hingga 45 tahun ditahan di sekitar persisiran Pantai Ladang Sungai Tengah 1, Bandar Penawar, Johor antara pukul 2.20 pagi hingga 8.15 pagi.
Markas Divisyen Ketiga Infantri Malaysia berkata, sebelum penahan tersebut dilakukan, pasukan serbuan terlebih dahulu menerima maklumat tentang kehadiran sebuah bot mencurigakan menghampiri pesisir pantai tersebut kira-kira pukul 1.20 pagi.
Susulan maklumat tersebut, pasukan serbuan telah mengatur gerak satu pasukan Tim Quick Reaction Force (QRF) untuk mengesan dan mengepung kawasan berkenaan.
“Hasil serbuan yang dilakukan telah berjaya menahan lapan PATI kira-kira pukul 2.20 pagi.
“Penjejakkan di sekitar kawasan berkenaan telah berjaya menahan seorang lagi PATI yang sedang bersembunyi di hutan berhampiran Ladang Sungai Tengah pada pukul 8.15 pagi,”katanya dalam satu kenyataan di sini hari ini.

Menurut kenyataan itu, nilai rampasan keseluruhan tangkapan dianggarkan berjumlah RM 14,231.36 melibatkan wang tunai RM 1,123.85 dan matawang Indonesia IDR 8,901,300.00 Rupiah (RM 2588.81), serta tujuh buah telefon bimbit, jam tangan dan barang kemas.
Jelasnya, kesemua PATI yang ditahan kemudiannya dibawa ke Markas Taktikal Tanjung Sepang untuk menjalani pemeriksaan dan saringan Covid-19 sebelum diserahkan kepada pihak Jabatan Imigresen.
“Laporan polis telah dibuat di Balai Polis Bayu Damai dan pasukan terus mengatur gerak Tim QRF dan Tim Drone dari Bahagian Staf Perisikan Pertahanan (BSPP) bagi menjejak kemungkinan saki baki PATI di sekitar kawasan tangkapan,” ujarnya.-K! ONLINE


Juruwang hamil ditampar pelanggan
Oleh NOR AZIHAN MD. GHAZALI

2 Disember 2020, 2:24 pm
KLANG – Hanya kerana tidak sengaja tercampak barangan terkeluar daripada plastik, seorang lelaki naik angin dengan menampar seorang juruwang wanita yang hamil lima bulan dalam kejadian di sebuah pasar raya di sini baru-baru ini.
Kejadian berlaku kira-kira pukul 9.30 malam pada Ahad lalu ketika Nor Ain Shafinaz Nor Azman, 24, sedang memasukkan barangan yang dibeli salah seorang pelanggan wanita di situ.
Menurutnya, kekhilafan itu membuat pelanggan itu memarahinya sebelum memaklumkan kepada suaminya yang berada di luar.
Katanya, insiden berlaku ketika pasar raya itu dalam proses menutup operasi hariannya dan terdapat beberapa pelanggan sedang beratur menunggu bagi melakukan transaksi pembelian.
“Selang beberapa minit, suami wanita itu meluru arah saya sambil berleter dan meminta berhenti sekiranya tidak ikhlas atau berminat untuk terus bekerja.
“Tidak cukup itu, lelaki itu kemudian secara tiba-tiba menampar pipi kiri saya dan insiden itu disaksikan pelanggan lain,” katanya ketika ditemui Kosmo! hari ini.

Kata Nor Ain Shafinaz, dia yang trauma dengan insiden itu kemudiannya membuat laporan di Balai Polis Bukit Raja kira-kira pukul 11.30 malam.
“Laporan dibuat kerana bimbang dengan keselamatan diri jika lelaki itu mengulangi perbuatan sama terhadap saya,” ujarnya.
Sementara itu, Ketua Polis Daerah Klang Utara, Asisten Komisioner Nurulhuda Mohd. Salleh dalam kenyataan hari ini mengesahkan menerima laporan tersebut dan suspek lelaki berusia 38 tahun itu berjaya ditangkap pukul 8.30 malam tadi di rumahnya di sekitar daerah ini.
“Suspek bekerja sebagai pemandu lori ais batu dan semakan mendapati mempunyai empat rekod lampau berkaitan jenayah dan dadah.
“Lelaki itu telah dibebaskan dengan jaminan polis dan kes disiasat mengikut Seksyen 323/506 Kanun Keseksaan,” jelasnya.
Terdahulu, insiden itu tular menerusi video berdurasi satu minit 35 saat di laman sosial Facebook. -K! ONLINE


[VIDEO] Lagu Cik B, atasi tontonan video Siti Nurhaliza
Oleh MOHD. HAIKAL ISA

2 Disember 2020, 12:52 pm
PETALING JAYA – Video muzik rasmi anak kepada jutawan kosmetik, Datuk Seri Vida iaitu Cik B berjudul Tolonglah yang dilancarkan semalam mengatasi jumlah tontonan penyanyi nombor satu tanah air, Datuk Seri Siti Nurhaliza, Kuasa Cintamu.
Mengikut tinjauan Kosmo! Online setakat pukul 12.40 tengah hari tadi, Tolonglah yang merupakan single pertama Cik B atau nama sebenarnya, Nur Edlynn Zamileen Muhammad Amin, 15, menghampiri trending Top 5 YouTube.
Video tersebut meraih lebih 208,000 tontonan berbanding Kuasa Cintamu yang ditonton 192,000 kali selepas kedua-dua lagu tersebut dilancarkan serentak kira-kira 15 jam lalu.
Selain mendapat reaksi positif peminat, muzik video tersebut juga mendapat pujian daripada pelakon, Mira Filzah.
“Cik B! Kak Mira dah tengok awak punya MV! Best, suara boleh join K-Clique ni,” ciap Mira melalui Twitter miliknya.
Tolonglah menyaksikan Cik B mengikut jejak langkah ibunya, Vida yang sebelum ini pernah melancarkan single berjudul I AM Me pada 2017.

Lagu tersebut merupakan hasil ciptaan komposer muda Yonnyboii dan lirik ditulis oleh Vida dan Cik B sendiri. – K! ONLINE


Notis tarikh permohonan i-Sinar tular
Oleh ZULKIFLI MANZOR

2 Disember 2020, 1:42 pm
PETALING JAYA – Satu notis makluman berhubung tarikh permohonan skim i-Sinar Kumpulan Wang Simpanan Pekerja (KWSP) bermula 15 Disember 2020 tular di media sosial hari ini.
Notis itu dipercayai ditampal di salah sebuah pejabat cawangan KWSP, namun tiada sebarang makluman rasmi dikeluarkan KWSP berhubung perkara tersebut setakat pagi ini.
KWSP dalam satu kenyataan baru-baru ini memaklumkan, ahli KWSP yang memenuhi kriteria kelayakan boleh memohon program i-Sinar bermula pertengahan Disember ini.
Perincian itu merangkumi kriteria kelayakan ahli yang pendapatannya terkesan, termasuk mereka yang kehilangan pekerjaan atau mengalami pengurangan gaji. – K! ONLINE


JKDM gagalkan cubaan edar bir seludup bernilai RM110,000
Oleh MOHD. HUSNI MOHD. NOOR

2 Disember 2020, 12:35 pm
PUTRAJAYA – Tindakan pantas Jabatan Kastam Diraja Malaysia (JKDM) berjaya mematahkan empat cubaan pengedaran bir seludup di sekitar Lembah Klang, baru-baru ini.
Operasi pada 24 November itu berjaya merampas 17,525 liter bir pelbagai jenama dianggarkan bernilai RM110,000 dengan jumlah duti dan cukai dianggarkan sebanyak RM150,000.
Ketua Pengarah Kastam, Datuk Seri Abdul Latif Abdul Kadir berkata, pihaknya turut menahan lima lelaki tempatan bagi membantu siasatan selain menyita tiga kenderaan bernilai keseluruhan RM150,000.
Beliau berkata, kes pertama membabitkan serbuan ke atas sebuah van mencurigakan di tepi jalan di kawasan Seri Kembangan dengan operasi bermula kira-kira pukul 12 tengah hari.
“Hasil pemeriksaan menemui 4,800 tin bir yang disembunyikan di belakang van dengan anggaran berat 2,400 liter bernilai RM10,000 beserta cukai dianggarkan sebanyak RM67,000.
“Bagi kes kedua pula membabitkan serbuan ke atas lori satu tan di kawasan Balakong kira-kira pukul 3 petang.

“Hasil pemeriksaan menemui 1,920 botol bir dianggarkan seberat 768 liter bernilai RM13,000,” katanya pada sidang akhbar hari di Ibu Pejabat JKDM di sini hari ini.
Abdul Latif berkata, kes ketiga membabitkan serbuan ke atas sebuah lori di kawasan berdekatan Balakong kira-kira pukul 3.30 petang dan pemeriksaan menemui 3,528 botol bir bernilai RM8,000.
Beliau berkata, kes keempat pula membabitkan rampasan terbesar apabila 27,000 tin bir berjaya dirampas dari sebuah stor di Balakong kira-kira pukul 5 petang.
Menurutnya, rampasan di stor berkenaan membabitkan 13,079 liter bir yang dianggarkan bernilai RM79,000 dengan duti dan cukai dianggarkan sebanyak RM346,000.
“Kesemua kes disiasat mengikut Akta Kastam 1967 dan Akta Eksais 1976 kerana memiliki atau menyimpan barangan larangan dan memiliki barangan duti eksais yang belum dibayar.
“Bagi kesalahan memiliki atau menyimpan barangan larangan, Seksyen 135(1)(d) memperuntukkan denda tidak kurang RM100,000 dan tidak melebihi RM500,000 atau penjara tidak kurang enam bulan dan tidak lebih lima tahun.
“Bagi kesalahan memiliki barangan duti eksais yang belum dibayar, Seksyen 74(1)(a) memperuntukkan jumlah denda dan penjara yang sama dengan Seksyen 135(1)(d),” katanya. -K! ONLINE


Tiga dalang kes pecah pejabat dicekup
Oleh EDDY AQMAL MOHAMED HAMIDI

3 Disember 2020, 8:37 pm
PETALING JAYA – Seorang lelaki yang aktif melakukan kegiatan pecah pejabat di sekitar daerah ini dicekup dalam satu serbuan di sebuah rumah flat di Kota Damansara di sini semalam.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, lelaki berkenaan berjaya ditahan dalam serbuan yang dilakukan susulan satu kejadian pecah pejabat di sebuah bangunan di Kota Damansara kelmarin.
“Pihak polis Petaling Jaya menerima satu laporan berhubung kejadian pecah pejabat dan pengadu mendakwa pintu pejabatnya telah diumpil malah barangan seperti komputer riba, tiga buah telefon bimbit dan wang tunai sebanyak RM100 telah hilang.
“Hasil risikan yang dilakukan, sepasukan polis dari Ibu Pejabat Polis Daerah (IPD) Petaling Jaya telah membuat serbuan ke atas sebuah rumah di Seksyen 8, Kota Damansara kira-kira pukul 11 malam dan berjaya menahan seorang lelaki berusia 27 tahun,” katanya dalam satu kenyataan di sini hari ini.
Menurut Nik Ezanee, pemeriksaan di rumah tersebut turut berjaya menemui beberapa barangan seperti empat unit komputer riba, lapan telefon bimbit, dua beg berjenama yang dipercayai hasil kegiatan pecah pejabat.
“Soal siasat ke atas suspek pertama seterusnya membawa pihak polis kepada penahanan dua lagi suspek menerusi dua serbuan berasingan di sekitar kawasan Kota Damansara kira-kira pukul 4 pagi tadi.

“Mereka yang ditahan terdiri daripada seorang lelaki tempatan berusia 30 tahun dan seorang lelaki warga asing berusia 44 tahun yang dipercayai terlibat dalam urusan jual beli barangan kes pecah pejabat,” jelas beliau.
Tambah Nik Ezanee, kesemua suspek mengaku terlibat dalam empat kejadian pecah pejabat dan ceroboh hostel di sekitar Kota Damansara malah semakan dilakukan mendapati suspek pertama mempunyai satu rekod jenayah dan satu kes dadah manakala suspek kedua memiliki satu rekod kes jenayah lampau.
“Ketiga-tiga suspek kini ditahan reman selama tujuh hari dan disiasat di bawah Seksyen 457 Kanun Keseksaan yang jika disabitkan kesalahan boleh dihukum penjara selama empat belas tahun, denda serta sebat,” tegas beliau. – K! ONLINE


Kantoi jual pokok bonsai curi di Facebook
Oleh MOHD SYALMIZI HAMID

3 Disember 2020, 9:40 pm
SEBERANG PERAI – Tindakan pencuri sebatang pokok bonsai di Sungai Dua, Butterworth di sini mengiklankannya untuk dijual di laman sosial Facebook menjerat diri sendiri apabila kegiatan itu berjaya dikesan pihak polis semalam.
Tindakan itu terlebih dahulu disedari pemilik pokok berkenaan iaitu lelaki berusia 45 tahun apabila melihat iklan tersebut sebelum tiga lelaki berusia 18 hingga 36 tahun ditahan kira-kira pukul 3.30 petang semalam di Paya Keladi, Kepala Batas di sini.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, mangsa menyedari pokok bonsainya jenis Adenium yang diletakkan di luar pagar di hadapan rumah hilang pada Ahad lalu.
“Lelaki itu cuba mencari pokok berkenaan di beberapa buah kedai menjual pokok hiasan, namun tidak menjumpainya.
“Dia dapat mengecam pokok yang dibeli pada Mei lalu itu kerana mempunyai tanda dengan tulisan ‘1-5’ dan telah melihat iklan penjualan sebatang pokok bonsai di Facebook kelmarin sebelum membuat laporan polis,” katanya kepada pemberita hari ini.
Noorzainy berkata, susulan laporan diterima pihaknya, polis berjaya menahan tiga-tiga suspek.

“Hasil penangkapan itu, pokok bonsai yang dianggarkan bernilai RM800 berkenaan turut ditemui semula.
“Siasatan mendapati suspek mahu menjual pokok tersebut untuk membeli dadah dan ketiga-tiga mereka turut didapati positif dadah jenis syabu,” katanya lagi.
Menurutnya, ketiga-tiga suspek direman selama empat hari bagi siasatan lanjut mengikut Seksyen 379 Kanun Keseksaan
Beliau berkata, hasil tangkapan tersebut turut membawa kepada penahanan empat lagi rakan suspek yang terlibat penagihan dadah dan polis merampas syabu seberat kira-kira 9.5 gram bersama alatan menghisap dadah. – K! ONLINE


Rajinikanth sah ceburi politik
Oleh KOSMO!

3 Disember 2020, 9:03 pm
CHENNAI, India – Bintang filem India, Rajinikanth hari ini menjadi aktor dan nama besar terbaharu memasuki arena politik dengan berjanji akan membawa sebuah kerajaan bebas rasuah ke negerinya, Tamil Nadu.
Hero filem aksi dan aktor yang mendapat bayaran antara paling mahal di Asia itu berkata di Twitter bahawa dengan sokongan orang ramai, dia akan melancarkan sebuah parti politik pada Januari tahun depan.
Parti baharu itu dijangka bertanding dalam pilihan raya yang dijadualkan di Tamil Nadu pada 2021.
Bekas konduktor bas berusia 69 tahun itu berkata, rakyat mahukan politik yang jujur, telus, bebas dan tanpa kasta di negeri itu.
“Perkara menakjubkan dan hebat akan berlaku,” tambahnya tanpa memperincikan sama ada dia sendiri akan bertanding.
Aktor tersebut mempunyai begitu ramai pengikut di India di mana dia digelar sebagai Thalaivar atau pemimpin.

Rajinikanth yang bekerja sebagai konduktor bas di bandar Bangalore sebelum menceburi bidang lakonan pada tahun 1973, membuktikan pengaruhnya dalam tahun 1993 apabila dia meminta peminat untuk tidak menyokong kerajaan Tamil Nadu yang kemudian kalah dalam pilihan raya.
Pada tahun 2017, Rajinikanth berkata bahawa dia mahu menceburi politik untuk membawa perubahan di Tamil Nadu. Para peminatnya membakar bunga api selepas mendengar berita tersebut tetapi sehingga sekarang masih menunggu langkah rasminya.
Rajinikanth mengikuti jejak sebilangan pelakon popular India yang bertukar kerjaya dan menceburi bidang politik sebelum ini.
Bintang filem Hindi, Sunny Deol ialah seorang ahli Parlimen manakala bintang Tamil, Kamal Haasan membentuk partinya sendiri pada 2018 tetapi gagal memenangi kerusi dalam pilihan raya umum tahun lalu.
Jaya Bachchan yang merupakan isteri aktor legenda Bollywood, Amitabh Bachchan telah berkhidmat selama empat penggal sebagai anggota dewan tinggi Rjya Sabha. – AFP


Majikan perlu biaya kos penghantaran pulang PATI
Oleh MOHD. HUSNI MOHD. NOOR

3 Disember 2020, 10:03 pm
PUTRAJAYA – Mesyuarat Pengurusan Pekerja Asing hari ini bersetuju supaya majikan dalam kalangan syarikat besar dibenarkan membiayai kos penghantaran pulang pendatang asing tanpa izin (PATI) yang berada dalam tahanan depot.
Sebagai timbal balas, syarikat besar berkenaan akan diberikan kuota penggajian pekerja asing yang baharu khususnya yang ditempatkan di depot tahanan PATI.
Persetujuan cadangan itu dicapai hasil mesyuarat antara Kementerian Dalam Negeri (KDN) dan Kementerian Sumber Manusia (KSM), hari ini.
Menteri Dalam Negeri, Datuk Seri Hamzah Zainudin berkata, cadangan itu akan diteliti dan jika dapat dilaksanakan, kerajaan dapat mengurangkan kos tanggungan tahanan dalam depot.
“Jika syarikat besar ini memerlukan pekerja asing dengan segera mereka boleh memilihnya dari depot tahanan ini.
“Namun, tidak semua tahanan di depot boleh bekerja semula malah, peratusannya kecil sahaja. Justeru, jika mereka (syarikat besar) ingin kurangkan kos pengambilan pekerja asing mereka boleh manfaatkan perkara itu.

“Anda datang sini, hantar pekerja asing pulang dan sebagai ganti boleh pilih pekerja asing dalam depot ini untuk diambil bekerja. Ia berdasarkan nisbah 1: 1, hantar seorang dan ambil seorang. Cadangan ini akan dibentangkan pada peringkat Jemaah Menteri nanti bagi mendapat kelulusan,” katanya.
Hamzah berkata, cadangan itu penting bagi mengelak penularan wabak Covid-19 sekiranya perlu membawa pekerja asing yang baharu ke negara ini.
“Kami anggarkan hanya 15 peratus daripada kira-kira 20,000 pekerja asing di dalam depot tahanan akan diambil bekerja semula.
“Tetapi, semua kena faham bahawa tidak semua pekerja asing di dalam depot tahanan boleh diambil bekerja semula kerana ia bergantung kepada jenis kesalahan yang dilakukan,” katanya.
Selain itu, Hamzah berkata, mesyuarat sama turut bersetuju dengan cadangan KSM untuk menangguhkan pelaksanaan multi tier levy dari 1 Januari 2021 ke 1 Julai 2021.
“Langkah ini dibuat selepas mengambil kira impak pandemik Covid-19 yang telah menjejaskan pertumbuhan industri dan membantutkan operasi perniagaan,” katanya. – K! ONLINE


Tiga pusat pemindahan dibuka di Pasir Puteh
Oleh TOREK SULONG

3 Disember 2020, 9:35 pm
PASIR PUTEH – Sebanyak tiga Pusat Pemindahan Sementara (PPS) mula dibuka di sini hari ini berikutan beberapa kampung mula ditenggelami air sejak petang tadi.
Pengerusi Jawatankuasa Banjir Daerah, Ab. Pattah Hasbullah berkata, pihaknya telah menggerakkan pasukan penyelamat ke lokasi yang terlibat untuk pemindahan segera ke PPS kerana keadaan air semakin dalam dan hujan lebat tanpa henti.
Menurutnya, sehinga pukul 7. 20 malam ini, seramai 16 mangsa daripada tiga keluarga dipindahkan ke PPS Sekolah Kebangsaan (SK) Changgai.
“Mereka terdiri sembilan orang dewasa bersama enam kanak-kanak lelaki dan perempuan serta seorang bayi lelaki termasuk dua Orang Kelainan Upaya (OKU).
“Di PPS Dewan Kompleks Kamil, seramai 27 mangsa daripada tujuh keluarga terutamanya penduduk yang tinggal di kawasan tebing sungai di pinggir bandar,” katanya ketika dihubungi Kosmo! sebentar tadi.
Katanya, selain itu, seramai 11 mangsa dari tiga keluarga dipindahkan ke PPS SK Bukit Jawa 2. – K! ONLINE


Tiga daerah di Selangor dibenarkan solat di masjid dan surau
Oleh NUR HUDA MUSA

3 Disember 2020, 8:29 pm
PETALING JAYA – Jabatan Agama Islam Selangor (JAIS) memberi kelonggaran menunaikan solat di semua masjid dan surau di daerah Sabak Bernam, Kuala Selangor dan Hulu Selangor berkuat kuasa serta-merta.
Pengarah JAIS, Mohd. Shahzihan Ahmad berkata, kelonggaran itu diberikan selepas mengambil kira trend dan skala penurunan jangkitan Covid-19 di ketiga-tiga daerah tersebut.
“JAIS menetapkan pelaksanaan solat fardhu Jumaat dibenarkan untuk dilaksanakan di semua masjid dan Surau Kebenaran Khas Jumaat dengan bilangan jumlah terhad seramai 40 orang, tidak termasuk pegawai dan ahli jawatankuasa.
“Sementara itu, bagi pelaksanaan solat fardhu lima waktu berjemaah di masjid dibenarkan dengan ketetapan bilangan jemaah terhad seramai 23 orang yang terdiri daripada pegawai dan ahli jawatankuasa masjid,” katanya di sini hari ini.
Dalam pada itu katanya, bagi solat fardhu lima waktu di surau kariah dibenarkan dengan ketetapan bilangan jemaah terhad seramai 16 orang yang terdiri daripada pengerusi dan ahli jawatankuasa surau.
“Ketetapan ini akan berkuat kuasa serta-merta sehingga satu ketetapan baharu dikeluarkan oleh jabatan ini melalui satu pemberitahuan rasmi.

“JAIS amat berharap agar semua pegawai dan jawatankuasa masjid serta ahli jawatankuasa surau untuk meningkatkan pematuhan semua prosedur operasi standard (SOP) yang ditetapkan,” katanya. – K! ONLINE


Akad nikah di zon merah dibenarkan namun bersyarat
Oleh MOHD. HUSNI MOHD. NOOR

3 Disember 2020, 9:47 pm
PUTRAJAYA – Jabatan Agama Islam Wilayah Persekutuan (Jawi) hari ini membenarkan pemohon yang berada di zon merah untuk meneruskan hasrat berkahwin dalam tempoh Perintah Kawalan Pergerakan Bersyarat (PKPB) berkuat kuasa serta merta.
Bagaimanapun, kebenaran itu disertakan dengan syarat-syarat yang diperketatkan demi menjaga kepentingan bersama.
Pengarah Jawi, Mohd. Ajib Ismail berkata, kebenaran itu diberikan atas dasar keprihatinan terhadap keluhan masyarakat Islam yang menghadapi kesukaran untuk melaksanakan akad nikah dalam tempoh PKPB ini.
“Oleh itu, syarat-syarat yang telah ditetapkan bagi pemohon yang berada di dalam zon merah dan ingin melangsungkan perkahwinan adalah telah menjalani ujian calitan dan disahkan negatif.
“Syarat lain adalah perkahwinan hanya dibenarkan diadakan di Jawi Kuala Lumpur, cawangan Putrajaya dan cawangan Labuan sahaja. Selain itu, rombongan pemohon dari zon merah terhad kepada keluarga terdekat sahaja,” katanya.
Katanya, adalah menjadi tanggungjawab kepada Pendaftar di Wilayah-Wilayah Persekutuan untuk memastikan semua pihak yang terbabit dalam majlis akad nikah tersebut mematuhi prosedur operasi standard (SOP) yang ditetapkan. – K! ONLINE


Jakim minta SKMM siasat kenyataan berunsur fitnah
Oleh MOHD. HUSNI MOHD. NOOR

3 Disember 2020, 10:37 pm
PUTRAJAYA – Jabatan Kemajuan Islam Malaysia (Jakim) membuat aduan kepada Suruhanjaya Komunikasi dan Multimedia Malaysia (SKMM) hari ini berhubung satu artikel berunsur fitnah oleh sebuah laman portal.
Menerusi kenyataan dikeluarkan hari ini, Jakim mengesan satu dakwaan tidak berasas yang cuba ditularkan kembali oleh penulis laman portal tersebut bertarikh Disember 2015 yang menyatakan bahawa Jakim memberi pensijilan halal kepada air hujan.
“Aduan itu bagi membolehkan satu tindakan sewajarnya terhadap pihak berkenaan seterusnya menutup ruang fitnah dan dakwaan yang tidak berasas terhadap jabatan ini.
“Dalam dakwaan tersebut, turut dikaitkan tuduhan jahat bahawa kerajaan bersetuju membuat bayaran RM50 juta kepada Jakim untuk satu persefahaman kajian air hujan di Malaysia yang akan dilaksanakan bagi memastikan jaminan status halalnya,” katanya.
Jakim berkata sebagai makluman, pihaknya tidak memberi pengesahan halal pada air hujan sebagaimana didakwa dalam penulisan berkenaan.
Menurutnya lagi, berdasarkan penelitian pihak lanjut, kandungan penulisan itu bertujuan mempersenda Jakim dan seterusnya menjatuhkan reputasi jabatan itu selaku pihak berkuasa berwibawa.

“Kami juga menyeru kepada para pengguna di luar sana agar merujuk terlebih dahulu pihak berautoriti sebelum menyebarkan sesuatu info yang tidak diketahui kesahihannya agar tidak menimbulkan kekeliruan dan salah faham di kalangan pengguna,” katanya. – K! ONLINE


Cermin mata dan topi tiruan bernilai RM1.5 juta dirampas
Oleh AHMAD SHAHERMAN SHAMSURI

3 Disember 2020, 9:31 pm
PETALING JAYA – Kementerian Perdagangan Dalam Negeri dan Hal Ehwal Pengguna (KPDNHEP) Kuala Lumpur merampas cermin mata dan topi tiruan jenama terkenal bernilai kira-kira RM1.5 juta dalam satu serbuan petang tadi.
Serbuan serentak oleh sepasukan pegawai dan anggota KPDNHEP Kuala Lumpur di sebuah stor simpanan dan sebuah pusat pemborong di Kuala Lumpur itu bermula kira-kira pukul 1.30 petang.
Pengarah KPDNHEP Kuala Lumpur, Ariffin Samsudin berkata, serbuan dilakukan susulan maklumat daripada penjualan secara atas talian oleh penjual dan hasil risikan selama seminggu pihaknya.
Menurutnya, berdasarkan maklumat tersebut, pihaknya berjaya mengesan stor penyimpanan barangan tersebut yang berada di Jalan Raja Laut serta premis pemborong di Lorong Haji Taib, Kuala Lumpur
“Hasil pemeriksaan lanjut pasukan serbuan telah menyita cermin mata dan topi dengan menggunakan perihal dagangan palsu dari jenama-jenama terkenal sebanyak 36,722 unit.
“Nilai keseluruhan barangan yang disita dianggarkan bernilai hampir RM1.5 juta,” katanya dalam satu kenyataan di sini sebentar tadi.

Mengulas lanjut Arifin berkata, penjual telah menjual barangan tersebut secara atas talian dan borong kepada pelanggan di seluruh negara ini.
Katanya, siasatan akan dibuat terhadap peniaga terbabit mengikut Akta Cap Dagangan 2019.
Dalam pada itu, Arifin berkata, berdasarkan statistik sepanjang tahun 2020 sehingga kini, sebanyak 45 kes telah terhasil di bawah Akta Cap Dagangan 2019 dengan nilai rampasan kira-kira RM4.8 juta. – K! ONLINE.


Sarjan Norihan jalani fisioterapi latih berjalan
Oleh NOOR HASLIZA NUSI

3 Disember 2020, 8:32 pm
GEORGE TOWN – Anggota Pasukan Gerakan Am (PGA), Sarjan Norihan Tari, 39, telah menjalani rawatan fisioterapi berjalan menggunakan bantuan alat ‘reciprocal walking stick’.
Pegawai Pemerintah Batalion 3 PGA, Superintenden Rosman Kasman berkata, Norihan yang kini berada di wad biasa Hospital Pulau Pinang (HPP) semakin menunjukkan perkembangan yang progresif hari ini.
“Isteri Norihan memaklumkan yang suaminya kini boleh bangun dan baring selain tiub dari abdomennya telahpun dikeluarkan. Dia juga boleh makan bubur dan buah-buahan yang lembut.
“Hanya sebutir peluru dapat dikeluarkan dalam pembedahan tempoh hari manakala dua lagi peluru masih dalam badannya,” katanya ketika dihubungi Kosmo! di sini hari ini.
Rosman memberitahu, beliau juga telah mengadakan lawatan ke atas anggota terbabit sejurus selesai menjalani pembedahan membuang peluru pada perut Khamis lalu.
“Saya sempat bertemu sekejap dengan Norihan dan isteri bagi memberi kata-kata semangat kepada mereka. Isterinya ketika itu dilihat masih terkejut dan trauma tetapi dalam keadaan tenang.

“Saya mengatakan kepadanya bahawa insiden yang berlaku terhadap suaminya itu adalah kejadian bermaruah. Anggota bertempur dengan kumpulan penyeludup bagi menjaga keselamatan negara yang diamanahkan kepada mereka di perbatasan.
“Semangat juang anggota Senoi Praaq betul-betul sejati dalam diri mereka dan tidak berpatah balik walaupun berdepan dengan serangan,” katanya.
Dalam kejadian pada pukul 3.10 pagi Selasa lalu, Norihan dan seorang lagi anggota PGA, Sarjan Baharuddin Ramli, 54, terkena tembakan dipercayai oleh anggota kumpulan penyeludup ketika bertugas di pos sempadan Malaysia-Thailand, Padang Besar, Perlis.
Bagaimanapun, Baharuddin maut di tempat kejadian selepas ditembak pada bahagian kiri perut.
“Semangat rakan-rakan Norihan (anggota pasukan Batalion 3 PGA) yang turut sama ditugaskan menjaga sempadan Malaysia-Thailand itu masih berkobar-kobar biarpun tugasan mereka tamat secara rasmi Selasa lalu.
“Mereka tidak mahu balik lagi kerana mengatakan ada misi yang belum selesai, saki baki penyeludup yang menembak rakan mereka masih bebas. Bagaimanapun mereka terpaksa akur dengan arahan yang diberi,” ujarnya. – K! ONLINE


Tiga kumpulan pecah rumah, curi kereta tumpas
Oleh AIMUNI TUAN LAH

3 Disember 2020, 7:14 pm
GUA MUSANG – Polis berjaya menumpaskan tiga kumpulan penjenayah yang dipercayai terlibat dalam pelbagai kes pecah rumah dan curi kenderaan di daerah ini dengan penahanan empat suspek dalam tiga serbuan berasingan baru-baru ini.
Kejayaan itu dipercayai telah menyelesaikan sekurang-kurangnya 14 kes pecah rumah, kedai, masjid dan pejabat kerajaan melibatkan rampasan keseluruhan mencecah RM100,000 dan enam kes curi kereta yang melibatkan kerugian lebih RM300,000.
Ketua Polis Daerah Gua Musang, Superintendan Mohd. Taufik Maidin berkata, empat suspek termasuk pasangan kekasih yang ditangkap berusia dalam lingkungan 27 hingga 36 tahun.
Katanya, pasangan kekasih tersebut merupakan ahli Geng Takir yang aktif memecah masuk rumah, kedai, masjid dan pejabat kerajaan sejak beberapa bulan lalu lalu ditahan pukul 1 pagi di Chiku 5, Isnin lalu.
“Seorang lagi suspek merupakan ahli Geng Dene yang aktif melakukan kegiatan hampir serupa ditahan di sebuah kedai makan di Paloh 2 di sini pada Sabtu lalu
“Suspek keempat pula merupakan ahli Geng Isey Binte yang dipercayai terlibat mencuri enam kenderaan pacuan empat roda jenis Toyota Hilux di sekitar Paloh sejak 2017 dan ditahan di sekitar Paloh Selasa lalu,” katanya pada sidang akhbar di Ibu Pejabat Polis Daerah (IPD) Gua Musang hari ini.

Menurut Mohd. Taufik, pasangan kekasih Geng Takir didapati positif dadah jenis methamphetamine.
Tambahnya, semua suspek kini direman dan kes disiasat mengikut Seksyen 457 Kanun Keseksaan (KK), Seksyen 380 KK, Seksyen 379 A KK, Seksyen 411 KK dan Seksyen 12 (2) Akta Dadah Berbahaya 1653. – K! ONLINE


Pokok pulai tumbang depan kedai
Oleh YATIMIN ABDULLAH

3 Disember 2020, 7:35 pm
TUMPAT – Seorang peniaga gerai makan di Jalan Pengkalan Kubor di sini terkejut apabila sebatang pokok pulai yang berada di hadapan premisnya itu tumbang secara mengejut ketika hujan lebat melanda kawasan itu hari ini.
Halimah Hussin, 64, tanpa berselindung menyifatkan kejadian itu umpama gempa bumi kerana mendengar bunyi dentuman yang sangat kuat.
“Mujur pokok setinggi empat meter itu tidak menghempap kedai makan saya.
“Ketika kejadian, hanya saya dan anak sahaja berada di dalam kedai sementara cucu sedang bermain di rumah,” katanya ketika ditemui pemberita di sini hari ini.
Sementara itu, Ketua Balai Bomba dan Penyelamat Pengkalan Kubor, Penolong Penguasa Bomba Raja Arisan Raja Ismail berkata, pihak menerima panggilan berhubung kejadian itu pada pukul 12.53 tengah hari.
Menurutnya, seramai sembilan anggota yang diketuai oleh bergegas ke lokasi kejadian.

“Operasi membersihkan pokok itu tamat pada pukul 5.17 petang.
“Pihak Majlis Daerah Tumpat turut membantu kerja-kerja mengangkat dan membersihkan kawasan itu,” katanya. – K! ONLINE


Semua pekerja asing Top Glove masih di kawasan PKPD
Oleh ISKANDAR SHAH MOHAMED

3 Disember 2020, 7:11 pm
SHAH ALAM – Polis menegaskan semua pekerja warga asing di asrama syarikat Top Glove, Meru, Klang masih berada dalam kawasan Perintah Kawalan Pergerakan Diperketatkan (PKPD) itu setakat ini.
Isu itu timbul susulan laporan sebuah akhbar berbahasa Cina tempatan berhubung penularan video yang memaparkan pekerja memanjat pagar asrama tersebut, kelmarin.
Jurucakap Khas Ops Covid-19 Polis Selangor,  Asisten Komisioner Muhammad Yazid Muhammad Yew berkata, siasatan pihaknya mendapati pekerja itu tidak keluar meninggalkan kawasan PKPD.
“Mereka hanya memanjat pagar masuk ke dalam kawasan asrama selepas pergi ke sebuah kedai runcit di kawasan perumahan berhampiran.
“Kedai itu masih berada dalam lokaliti PKPD dan tidak timbul isu mereka menceroboh atau keluar dari kawasan tersebut,” katanya pada sidang akhbar di Ibu Pejabat Polis Kontinjen (IPK) Selangor di sini, hari ini.
Jelas beliau, pekerja asing itu memanjat pagar masuk asrama berkenaan berikutan enggan mengikut laluan utama.

“Kita mendapati mereka pergi membeli barangan di sebuah kediaman yang diubahsuai menjadi kedai runcit.
“Perkara itu sudah dimaklumkan kepada Majlis Perbandaran Klang (MPK) untuk tindakan lanjut,” katanya.
Tambah Muhammad Yazid, keadaan di kawasan PKPD itu masih terkawal dan tiada sebarang tangkapan dilakukan setakat ini.
Dalam perkembangan berlainan, beliau menjelaskan sebanyak 1,206 permohonan ditolak daripada 54,711 diterima polis bagi merentas negeri antara 26 November hingga semalam. – K! ONLINE


Tranquility berlabuh di perairan Pulau Pinang
Oleh NOOR HASLIZA NUSI

3 Disember 2020, 7:08 pm
GEORGE TOWN – Kapal layar mewah yang sebelum ini terpalit dengan skandal penyelewangan berbilion dolar membabitkan Dana 1Malaysia Development Berhad (1MDB), Tranquility atau dahulunya dikenali sebagai Equanimity kini berlabuh berhampiran Pangkalan Raja Tun Uda di sini.
Kapal yang ketika ini dimiliki pengendali pusat peranginan, Genting Malaysia Bhd. (Genting) itu dikatakan memasuki ke perairan negeri ini sejak Selasa lalu dan kali kedua berlabuh di lokasi sama pada Jun lalu.
Tinjuan Kosmo! di Tanjung City Marina hari ini mendapati, kapal berkenaan menjadi tarikan dalam kalangan penduduk di sini termasuk pengguna jalan raya berhampiran.
Difahamkan, lokasi berkenaan kini menjadi tumpuan orang ramai termasuk kaki pancing pada waktu malam sambil merakamkan gambar kapal yang dihiasi dengan lampu mewah.
Seorang penduduk, Anwar Omar, 51, berkata, dia ke situ bagi melihat pada jarak lebih dekat kapal yang pernah terpalit dengan kontroversi dua tahun lalu
Dia yang bekerja di sebuah pejabat swasta berhampiran Padang Kota Lama berkata, dia meluangkan masa kurang setengah jam untuk merakam gambar kapal berkenaan yang sebelum ini hanya dilihat menerusi kaca televisyen.

“Saya pada mulanya tidak menyedari tentang kewujudan kapal itu di sini. Namun petang tadi, pandangan mata saya tertoleh ke arah lautan ini semasa pulang dari tempat kerja lalu terpandang sebuah kapal yang dikatakan pernah menjadi perbualan hangat suatu ketika dulu.
“Saya sebelum itu membuat carian maklumat berkaitan menerusi talian internet pada telefon bimbit,” katanya yang teruja melihat kapal mewah berkenaan pada jarak dekat.
Tranquility yang sebelum ini dikaitkan dengan ahli perniagaan Jho Low Teck atau Jho Low telah dijual kepada Genting Malaysia Bhd, atau syarikat ‘special purpose vehicle’ (SPV) milik Genting, pada harga AS$126 juta (RM514 juta) tahun lalu. – K! ONLINE


Pengutip barang lusuh hilang, kesan darah ditemui
Oleh OTHMAN YAHAYA

3 Disember 2020, 7:32 pm
BALING – Seorang pengutip barangan lusuh dilaporkan hilang selepas keluar dari rumahnya di Taman Orkid di sini sejak malam kelmarin.
G.Sivaguru, 32, dikatakan tidak pulang ke rumahnya seperti biasa selepas keluar mencari barangan terpakai di sekitar Kuala Ketil di sini pada pukul 10 malam.
Bagaimanapun lori milik mangsa ditemui berdekatan tempat pembuangan sampah berhadapan sebuah stesen minyak di pekan ini dengan beberapa kesan tompokan darah.
Kenderaan itu ditemui oleh pekerja pembersihan yang melakukan tugasan rutin di kawasan berkenaan pada pukul 8.30 pagi semalam sebelum satu laporan polis dibuat.
Ketua Polis Daerah Baling, Superintendan Syed Basri Syed Ali berkata, susulan laporan itu, pihaknya memaklumkan perkara tersebut kepada keluarga mangsa.
“Hasil maklumat keluarga kemudiannya kita menemui kesan darah di atas Jambatan Kuala Ketil-Bukit Selambau.

“Siasatan lanjut oleh pasukan forensik Ibu Pejabat Polis Kontinjen (IPK) Kedah di dua lokasi penemuan tompokan darah itu mendapati ia adalah darah manusia,” katanya di sini hari ini.
Menurut Syed Basri, pihaknya kemudian menggerakkan operasi mencari dan menyelamat di Sungai Ketil dengan bantuan Angkatan Pertahanan Awam Malaysia (APM).
“Sehingga kini mangsa belum ditemui dan operasi di kawasan darat dan sungai berkenaan masih diteruskan.
“Kita melakukan siasatan daripada pelbagai sudut dan tidak menolak kemungkinan mangsa dibuang ke dalam sungai ini berdasarkan penemuan darah di sini,” ujarnya.
Tambahnya, kes masih disiasat sebagai pencarian orang hilang dan bukti kejadian seperti darah telah dihantar ke Jabatan Kimia untuk dianalisa.
Syed Basri turut meminta orang ramai yang mempunyai maklumat berhubung kejadian agar menghubungi mana-mana balai polis untuk membantu siasatan. – K! ONLINE


Amaran cuaca bahaya di Kelantan dan Terengganu
Oleh NUR HUDA MUSA

3 Disember 2020, 7:53 pm
PETALING JAYA – Jabatan Meteorologi (MetMalaysia) mengumumkan amaran cuaca buruk (jingga) yang dikeluarkan pada pukul 2 petang tadi telah dinaik taraf kepada amaran cuaca bahaya (merah) di Kelantan dan Terengganu.
MetMalaysia dalam kenyataan berkata, kawasan yang terlibat di Kelantan ialah Tumpat, Pasir Mas, Kota Bharu, Bachol dan Pasir Puteh.
Manakal di Terengganu, kawasan terlibat ialah Besut, Setiu, Kuala Nerus, Kuala Terengganu dan Marang.
“Dalam tempoh tersebut, kejadian angin kencang boleh berlaku, terutamanya di kawasan pantai di negeri-negeri pantai timur Semenanjung.
“Manakala kebanyakan kawasan di negeri-negeri pantai barat Semenanjung (Perak, Selangor, Wilayah Persekutuan Kuala Lumpur dan Putrajaya, Negeri Sembilan, Melaka dan Johor), pedalaman Pahang, barat Sabah dan barat Sarawak dijangka mengalami kejadian ribut petir dan hujan lebat berserta angin kencang terutamanya pada waktu petang sehingga awal malam,” katanya di sini hari ini.
Tambahnya, Keadaan tersebut berpotensi menyebabkan banjir kilat di kawasan rendah serta kerosakan kepada struktur yang tidak kukuh.

“Angin kencang timur laut berkelajuan 50 hinga 60 kilometer per jam dengan ombak mencapai 4.5 meter dijangka boleh berlaku di perairan negeri Kelantan, Terengganu dan Pahang dalam tempoh tersebut.
“Kejadian ini boleh mendatangkan risiko limpahan air laut di pesisir pantai dan muara sungai kawasan terbabit,” ujarnya.
Dalam pada itu MetMalaysia turut memaklumkan bagi amaran cuaca tahap waspada iaitu peringkat jingga, negeri yang terlibat ialah Kelantan (Tanah Merah dan Machang) dan Terengganu (Hulu Terengganu, Dungun dan Kemaman).
Manakala amaran cuaca waspada (Kuning) berkuat kuasa sehingga 4 Disember 2020 untuk negeri dan kawasan di Kelantan (Jeli dan Kuala Krai); dan Pahang (Jerantut, Temerloh, Maran, Kuantan, Bera, Pekan dan Rompin). – K! ONLINE


Dua tapak binaan diberi amaran tidak patuh SOP
Oleh LUQMAN RIDHWAN MOHAMED NOR

3 Disember 2020, 7:03 pm
PETALING JAYA – Sebanyak dua daripada 35 tapak binaan yang diperiksa anggota penguat kuasa Lembaga Pembangunan Industri Binaan Malaysia (CIDB) semalam didapati tidak patuh prosedur operasi standard (SOP) ditetapkan.
Menteri Kanan (Keselamatan), Datuk Seri Ismail Sabri Yaakob berkata, sehubungan itu, mereka telah diberi amaran oleh pasukan penguat kuasa berkenaan.
Katanya, sejak 20 April hingga 2 Disember 2020, sebanyak 13,736 jumlah pemeriksaan telah dilakukan oleh anggota penguatkuasa CIDB yang melibatkan 7,917 tapak binaan di seluruh negara.
“Semalam, anggota penguat kuasa CIDB telah membuat pemeriksaan di 35 tapak binaan
di seluruh negara.
“Daripada jumlah itu, 33 tapak pembinaan mematuhi SOP yang telah ditetapkan, manakala dua tapak tidak patuh dan telah diberi amaran,” katanya dalam satu kenyataan hari ini. – K! ONLINE


Projek ladang e-Satelit dijangka tarik golongan muda
Oleh WAT KAMAL ABAS

3 Disember 2020, 7:27 pm
LARUT – Projek Ladang e-Satelit yang menggunakan sistem fertigasi pintar dijangka mampu menarik golongan muda untuk menceburkan diri dalam sektor pertanian.
Ketua Pengarah Lembaga Pertubuhan Peladang (LPP), Azulita Salim berkata, ladang e-Satelit merupakan projek pengeluaran sayur-sayuran yang menggunakan sistem Internet of Thing (IOT) yang melibatkan penggunakan teknologi dalam aktiviti membaja dan meracun tanaman.
“Ia berasaskan replikas bisnes model yang telah berjaya dilakukan oleh Pertubuhan Peladang Kawasan (PPK) Kuala Langat, Selangor.
“Projek tersebut juga terbukti berjaya meningkatkan penghasilan dan kualiti pengeluaran selain menjimatkan kos buruh,” katanya.
Beliau berkata demikian selepas mengiringi Pengerusi Jawatankuasa Pertanian, Perikanan, Perladangan dan Sekuriti Makanan, Datuk Abdul Yunus Jamhari pada program Lawatan Kerja Projek Ladang e-Satelit di sini hari ini.
Tambah Azulita, pihaknya telah menerima cadangan untuk mengadakan projek sama di atas tanah seluas kira-kira dua hektar di Kampung Damak, Selama dekat sini sebagai projek rintis di negeri ini.

Sementara itu, Abdul Yunus berkata, kerajaan pusat telah memperuntukkan sebanyak RM10 juta kepada LPP melalui Pakej Rangsangan Ekonomi Prihatin Rakyat dan RM200,000 daripada peruntukan tersebut telah diluluskan kepada PPK Selama untuk projek pengeluaran agromakanan berkenaan.
“Dalam fasa pertama dan kedua projek sayuran di PPK Selama dilaksanakan secara konvensional sejak 2018.
“PPK Selama sebelum ini berjaya menghasilkan pengeluaran sayuran termasuk cili, timun, petola, bendi, kacang panjang, peria, terung dan jagung kira-kira 90.77 metrik tan dengan nilai RM183,377 secara keseluruhan,” katanya.


Perancis akan serbu puluhan masjid yang didakwa tempat ajaran radikal
Oleh WAN AZHAR WAN ABDULLAH

3 Disember 2020, 8:21 pm
PARIS – Pihak berkuasa Perancis akan menyerbu berpuluh-puluh masjid dan dewan solat yang disyaki mengamalkan ajaran radikal hari ini sebagai sebahagian usaha membanteras golongan pelampau agama susulan beberapa serangan di negara berkenaan, kata Menteri Dalam Negeri, Gerald Darmanin.
Darmanin memberitahu stesen radio RTL bahawa mana-mana dewan solat akan ditutup sekiranya didapati mempromosikan fahaman esktremisme.
Pemeriksaan itu akan dilakukan tengah hari ini (waktu Perancis) sebagai sebahagian tindak balas terhadap dua serangan dahsyat yang mengejutkan Perancis termasuk insiden seorang guru dipancung kerana menunjukkan kartun Nabi Muhammad kepada pelajarnya dan tragedi tiga orang ditikam sehingga mati di sebuah gereja di Nice.
Darmanin tidak mendedahkan lokasi masjid dan dewan solat yang akan diserbu. Bagaimanapun, dalam sekeping nota yang diperoleh agensi berita AFP, beliau menyenaraikan 16 alamat di Paris dan 60 lagi di seluruh Perancis. – AFP


Individu pulang dari Sabah bebas Covid-19
Oleh ROSLIZA MOHAMED

3 Disember 2020, 7:20 pm
KOTA BHARU – Seramai 61 individu yang pulang dari Sabah ke negeri ini Sabtu lalu didapati bebas daripada wabak Covid-19 selepas ujian swab kali kedua dilakukan terhadap mereka.
Pengarah Majlis Keselamatan Negara (MKN) negeri, Jefny Muhammad berkata, kesemua mereka dikuarantin di Sektor Sumber Teknologi Pendidikan (SSTP) Pengkalan Chepa, Kolej Kemahiran Tinggi Mara (KKTM) Pasir Mas, Hotel Elite dan inap desa di sekitar Kota Bharu selama enam hari.
“Daripada jumlah itu, seramai 11 orang dikuarantin di SSTP, 41 orang di KKTM, dua orang di Hotel Elite dan tujuh di inap desa.
“Kesemuanya dibenarkan pulang ke kampung masing-masing selepas didapati ujian swab kali kedua negatif pada pukul 9 pagi tadi,” katanya ketika dihubungi Kosmo! hari ini.
Sebelum ini, Kosmo! Online melaporkan individu dari Sabah yang dijadual tiba di Kelantan pada 28 November lalu diwajibkan menjalani ujian swab kali kedua sebagai langkah pencegahan penularan Covid-19 di negeri ini.
Ujian kali kedua itu dijalankan pada hari kelima tempoh kuarantin dan jika didapati negatif, mereka akan dibenarkan pulang tanpa perlu meneruskan kuarantin selama 14 hari.

Langkah itu dilakukan memandangkan sebelum ini banyak kluster tercetus dari mereka yang pulang dari Sabah. – K! ONLINE


438 ditahan ingkar arahan PKP
Oleh LUQMAN RIDHWAN MOHAMED NOR

3 Disember 2020, 6:36 pm
PETALING JAYA – Seramai 438 individu telah ditahan Polis Diraja Malaysia (PDRM) semalam atas kesalahan ingkar arahan Perintah Kawalan Pergerakan (PKP).
Menteri Kanan (Keselamatan), Datuk Seri Ismail Sabri Yaakob berkata, daripada jumlah itu, seramai 438 individu telah dikompaun manakala 40 individu pula direman dan empat dijamin.
“Antara kesalahan ingkar arahan PKP termasuk aktiviti pusat hiburan (137), gagal mematuhi arahan penjarakan fizikal (128) dan gagal menyediakan peralatan merekod butiran pelanggan (101),” katanya dalam satu kenyataan hari ini.
Menurut beliau, kesalahan lain yang dilakukan termasuklah tidak memakai pelitup muka (69), rentas daerah atau negeri PKP Bersyarat tanpa kebenaran (26) dan lain-lain (21).
Sementara itu, Ismail Sabri memaklumkan, Task Force Operasi Pematuhan yang diketuai PDRM) membuat 61,784 pemeriksaan semalam bagi memantau dan menguat kuasa pematuhan prosedur operasi standard (SOP) PKP Pemulihan (PKPP).
“Sebanyak 2,819 Pasukan Pematuhan yang melibatkan 13,215 anggota telah membuat pemantauan di 3,600 pasar raya, 5,246 restoran serta 1,692 penjaja, 1,268 kilang, 3,524 bank dan 540 pejabat kerajaan.

“Juga dipantau sebanyak 970 terminal pengangkutan darat, 248 terminal pengangkutan air serta 75 terminal pengangkutan udara,” katanya. – K! ONLINE


Kes kembali empat angka, 11 kematian direkod
Oleh SITI A'ISYAH SUKAIMI

3 Disember 2020, 6:31 pm
PUTRAJAYA – Kes harian kembali kepada empat digit dengan 1,075 kes dilaporkan menjadikan jumlah kes positif Covid-19 sebanyak 69,095 kes.
Ketua Pengarah Kesihatan, Tan Sri Dr. Noor Hisham Abdullah berkata, selain itu, terdapat pertambahan 11 kes kematian dan jumlah kumulatif kes kematian Covid-19 sebanyak 376 kes.
“Kes kematian ini dilaporkan di Selangor, Negeri Sembilan, Kuala Lumpur, Putrajaya, Sabah, Johor dan Kelantan melibatkan tujuh wanita dan empat lelaki berusia antara 50 hingga 81 tahun.
“Pada masa sama, sebanyak 948 kes pulih dicatatkan menjadikan jumlah kes sembuh Covid-19 di seluruh negara sebanyak 57,917 kes,” katanya dalam satu kenyataan akhbar di sini hari ini.
Beliau menambah, sebanyak 116 kes positif sedang dirawat di Unit Rawatan Rapi dengan 46 kes memerlukan bantuan pernafasan.
Ujarnya lagi, daripada jumlah kes baharu dilaporkan hari ini, sebanyak tiga kes import mendapat jangkitan dari luar negara manakala, 1,072 kes adalah penularan tempatan. – K! ONLINE


68 PATI ditahan dalam Operasi Benteng semalam
Oleh LUQMAN RIDHWAN MOHAMED NOR

3 Disember 2020, 6:41 pm
PETALING JAYA – Seramai 68 pendatang asing tanpa izin (PATI) serta 10 tekong telah ditahan dalam Operasi Benteng yang dilaksanakan semalam.
Menteri Kanan (Keselamatan), Datuk Seri Ismail Sabri Yaakob berkata, turut ditahan adalah tiga kenderaan darat dan sebuah bot atau kapal.
“Sebanyak 296 Sekatan Jalan Raya (SJR) telah dilaksanakan semalam,” katanya dalam satu kenyataan hari ini.
Dalam pada itu, beliau berkata, seramai 80,748 individu yang pulang ke negara ini melalui pintu masuk sempadan antarabangsa sejak 24 Julai hingga semalam telah ditempatkan di 78 buah hotel dan 17 institut latihan awam serta institusi pengajian swasta.
Katanya, daripada jumlah itu, seramai 11,862 individu sedang menjalani proses kuarantin wajib manakala 502 individu telah dihantar ke hospital untuk rawatan.
“Seramai 68,384 individu telah dibenarkan pulang,” katanya. – K! ONLINE


Tahap kesedaran majikan bagi Akta 446 masih rendah
Oleh NOR SHAFAWATI YUP

3 Disember 2020, 6:01 pm
SEREMBAN – Hanya 3,000 daripada keseluruhan 56,000 majikan di seluruh Malaysia memohon perakuan penginapan di bawah Akta Standard Minimum Perumahan, Penginapan dan Kemudahan Pekerja 1990 (Akta 446) sejak ia dikuatkuasakan 1 September lalu.
Pengarah Standard Perburuhan Jabatan Tenaga Kerja Semenanjung Malaysia (JTKSM), Mohd. Asri Abdul Wahab berkata, pematuhan majikan terhadap Akta 446 ini masih lagi rendah berdasarkan pemantauan yang dijalankan dalam operasi di seluruh semenanjung Malaysia.
“Kalau majikan itu melakukan kesalahan tidak ada perakuan daripada JTKSM, maksimum denda adalah RM50,000 bagi seorang pekerja sebab itu bagi kami pendakwaan satu perkara tetapi paling penting kesedaran daripada pihak majikan.
“Hasil operasi mendapati elemen utama pelanggaran Akta 446 oleh majikan adalah keadaan persekitaran ruang tidur (tidak mengikut spefikasi yang ditetapkan) , pengudaraan, susun atur perabot dan kemudahan asas pekerja tidak mengikut piawaian,” katanya pada sidang akhbar di sini semalam.
Beliau berkata demikian selepas mengetuai Operasi Pematuhan Akta 446 (penginapan pekerja) Zon Selatan di sekitar kawasan Senawang di sini.
Menurut Mohd. Asri, dalam operasi yang dijalankan bermula 11 pagi itu seramai 15 pegawai JTKSM telah membuat serbuan di sebuah rumah dan dua buah lot kedai yang menempatkan asrama penginapan pekerja kilang warga asing.

“Hasil serbuan mendapati majikan tidak mematuhi pengurusan tempat penginapan pekerja di bawah Akta 446 dengan mengabaikan tahap kebersihan dengan baju berselerak selain ruang bilik tidur dijadikan ‘dapur’, ada peti sejuk, periuk nasi serta bahan memasak seperti bawang dan beras.
“Dalam syarat permohonan perakuan penginapan, majikan perlu menyediakan tilam sekurang-kurangnya empat inci namun ada pekerja yang hanya tidur beralaskan papan ‘plywood’,” katanya.
Jelas Mohd. Asri, selain itu majikan sepatutnya menyediakan ruang khas untuk pekerja memasak dan tempat rehat bagi kegunaan bersama.
“Kami dapati ada premis lot kedai yang diubahsuai kepada asrama penginapan pekerja dan perkara ini perlu mendapat kelulusan daripada Pihak Berkuasa Tempatan (PBT).
“Kami akan lihat dari segi kapasiti di mana ukuran bilik yang ditetapkan bagi seorang pekerja adalah 3.6 meter persegi (Akta 446) dan sebuah bilik hanya boleh menempatkan dua hingga tiga orang sahaja,” katanya. – K! ONLINE


54 individu ingkar PKPB dikompaun
Oleh EDDY AQMAL MOHAMED HAMIDI

3 Disember 2020, 6:45 pm
SERDANG – Seramai 54 individu dikenakan kompaun selepas didapati gagal mematuhi prosedur operasi standard (SOP) Perintah Kawalan Pergerakan Bersyarat (PKPB) dalam satu serbuan di sebuah premis pusat hiburan di Bandar Puchong Jaya di sini semalam.
Ketua Polis Daerah Serdang, Asisten Komisioner Razali Abu Samah berkata, serbuan dilakukan menerusi Ops Covid-19 Penguatkuasaan PKPB oleh sepasukan polis dari Balai Polis Puchong dan Jabatan Siasatan Jenayah Ibu Pejabat Polis Daerah Serdang.
“Serbuan dilakukan kira-kira pukul 9 malam susulan aduan awam yang diterima dan pemeriksaan mendapati premis berkenaan dipenuhi pengunjung yang gagal mematuhi SOP ditetapkan pihak kerajaan.
“Susulan serbuan dan pemeriksaan yang dilakukan, pihak polis kemudiannya mengeluarkan kompaun terhadap lapan individu warga tempatan yang sedang bekerja dan 46 individu warga tempatan yang merupakan pelanggan,” katanya kepada Kosmo! hari ini.
Jelas beliau, kompaun dikenakan selepas kesemua individu berkenaan didapati dengan sengaja tidak mematuhi SOP PKPB yang telah ditetapkan.
“Kesemua mereka dikenakan kompaun mengikut Peraturan 11 dan Peraturan 3, Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan ) No 8(2020),” tegas beliau. – K! ONLINE


Jangan takut pindah ke pusat pemindahan
Oleh YATIMIN ABDULLAH

3 Disember 2020, 6:25 pm
TUMPAT – Penduduk di kawasan Pengkalan Kubor yang terjejas dengan banjir tidak perlu takut untuk meninggalkan rumah dan berpindah ke Pusat Pemindahan Sementara (PPS) sekiranya diarahkan oleh pihak berkuasa.
Ketua Polis Daerah Tumpat, Superintendan Ab. Rashid Mat Daud berkata, pihaknya akan melakukan rondaan berkala untuk memastikan harta benda penduduk yang berpindah ke PPS berada dalam keadaan selamat.
Menurutnya, satu pasukan khas dari Balai Polis Pengkalan Kubor, Simpangan dan Kuala Jambu telah dibentuk untuk membuat persediaan menghadapi bencana itu.
“Oleh itu, jangan takut untuk berpindah. Kami akan sentiasa melakukan rondaan sepanjang masa.
“Sepanjang saya bertugas di sini, polis masih belum menerima sebarang kes berkaitan kecurian sepanjang musim banjir,” katanya.
Beliau berkata demikian selepas diminta untuk mengulas kenyataan penduduk Kampung Kubang Sawa yang tidak mahu berpindah ke PPS selepas bimbang terhadap keselamatan rumah mereka.

Sebelum ini, majoriti 150 keluarga di Kampung Kubang Sawa di sini membuat keputusan enggan berpindah setiap kali banjir kerana bimbang rumah dipecah masuk pencuri.
Terdahulu, Ab. Rashid turun padang bertemu dengan penduduk di Kampung Kubang Sawa dan Bendang Pak Yong sambil membuat rondaan banjir.
Hadir sama Ketua Balai Bomba dan Penyelamat Pengkalan Kubor, Penolong Penguasa Bomba Raja Arisan Raja Ismail.
Rondaan itu turut disertai oleh Jabatan Kebajikan Masyarakat (JKM) Tumpat, Angkatan Pertahanan Awam Malaysia (APM) Tumpat dan Jabatan Sukarelawan Rakyat (Rela). – K! ONLINE


Wanita hamil tidak diberikan vaksin Covid-19
Oleh KOSMO!

3 Disember 2020, 5:57 pm
LONDON – Wanita hamil  di Britain perlu menunggu sehingga selepas bersalin sebelum boleh diberikan suntikan vaksin Covid-19.
Berita  tersebut  diumumkan selepas Britain menjadi negara Eropah pertama meluluskan vaksin koronavirus  yang akan mula diedarkan minggu hadapan.
Garis panduan Kesihatan Awam England menerangkan,  biarpun tiada sebarang risiko vaksin kepada kandungan dan kandungan vaksin  selamat, belum ada ujian klinikal yang dibuat khusus melibatkan  golongan ibu mengandung.
“Tiada bukti kukuh yang mengatakan vaksin ini seratus peratus selamat untuk digunakan oleh wanita hamil.
“Suntikan vaksin perlu ditunda sehingga ibu selamat melahirkan bayi mereka,” jelas garis panduan itu. – Agensi


Siklon Burevi badai Sri Lanka
Oleh KOSMO!

3 Disember 2020, 5:57 pm
COLOMBO, Sri Lanka –  Siklon Burevi membadai Sri Lanka semalaman, namun tidak menyebabkan kemusnahan teruk manakala ribut itu kini menuju ke selatan India, kata pihak berkuasa hari ini.
Burevi ialah siklon kedua dikesan di  selatan Teluk Benggala dalam tempoh satu minggu dan menghentam utara serta timur Sri Lanka sebelum tengah malam (waktu tempatan).
Membawa angin selaju 100 kilometer sejam, siklon itu membawa hujan lebat ke sebilangan kawasan di Sri Lanka tetapi tiada kematian atau kemusnahan teruk berlaku.
“Ada hujan dan angin kuat tetapi siklon tidak menyebabkan kerosakan teruk di kawasan kami,” kata Mangalanath Liyanarachchi yang merupakan wartawan di Trincomalee, 260 kilometer dari Colombo menerusi panggilan telefon.
Beribu-ribu orang yang tinggal di kawasan pantai telah diminta untuk berpindah ke penempatan sementara di kawasan pedalaman. Bagaimanapun, mereka sudah kembali semula ke kediaman masing-masing, kata Liyanarachchi.
Pusat Pengurusan Bencana Sri Lanka (DMC) mengeluarkan  amaran peringkat merah dan meminta golongan nelayan agar tidak turun ke laut.

Sri Lanka juga mengarahkan penutupan sekolah  di sepanjang laluan siklon itu selama tiga hari.
Bagaimanapun, pegawai-pegawai DMC menyatakan,  tiada laporan kematian diterima dan kerosakan yang berlaku adalah  minimum ekoran siklon itu menjadi semakin lemah ketika bergerak ke kawasan yang ramai penduduk.
Sistem amaran cuaca meramalkan siklon itu tiba di negeri selatan India, Tamil Nadu malam ini. – AFP


Pejabat MBSP giat disanitasi
Oleh MOHD SYALMIZI HAMID

3 Disember 2020, 6:06 pm
SEBERANG PERAI – Majlis Bandaraya Seberang Perai (MBSP) giat menjalankan kerja-kerja sanitasi di dalam dan luar pejabat Menara Bandaraya di Bandar Perda, Bukit Mertajam di sini susulan seorang kakitangannya disahkan positif Covid-19 semalam.
Datuk Bandar MBSP, Datuk Rozali Mohamud, berkata seramai 34 orang pasukan Covid-19 dari
Jabatan Perkhidmatan Kesihatan MBSP melakukan kerja-kerja berkenaan.
“Selain itu, Wira Oren (pekerja pembersihan MBSP) juga ditugaskan untuk membuat sanitasi di semua permukaan yang selalu disentuh oleh pengunjung.
“Orang awam yang berurusan dengan MBSP juga tidak perlu perlu bimbang kerana keselamatan anda adalah menjadi keutamaan kami,” katanya dalam satu kenyataan hari ini.
Terdahulu, beliau pagi tadi mengesahkan terdapat seorang kakitanganya dijangkiti Covid-19 semalam selepas dimasukkan ke sebuah hospital kelmarin.
Pejabat beberapa jabatan ditutup bagi proses sanitasi, manakala sebahagian kakitangan yang mempunyai kontak rapat dengan pesakit turut diarahkan bekerja dari rumah. – K! ONLINE


Apartmen jadi markas judi online diserbu
Oleh EDDY AQMAL MOHAMED HAMIDI

3 Disember 2020, 6:20 pm
SERDANG – Tindakan licik sindiket judi online yang kini menukar modus operandi dengan menyewa apartmen untuk dijadikan sebagai pusat operasi tidak berpanjangan selepas diserbu pihak polis menerusi Ops Dadu malam tadi.
Ketua Polis Daerah Serdang, Asisten Komisioner Razali Abu Samah berkata, serbuan dilakukan oleh sepasukan polis dari Balai Polis Puchong Jaya dan Bahagian Siasatan Jenayah Kongsi Gelap, Maksiat dan Perjudian (D7) Ibu Pejabat Polis Daerah Serdang hasil risikan dan siasatan yang dilakukan.
“Serbuan dilakukan pada pukul 11.56 malam di sebuah apartmen di Jalan Sri Puchong 2, Taman Sri Puchong di sini dan telah menahan enam individu warga asing yang terdiri daripada seorang lelaki penjaga premis warga Indonesia, dua pekerja lelaki Myanmar dan tiga pemain warga Bangladesh.
“Pihak serbuan turut merampas empat buah komputer riba jenama Dell, dua unit modem dan wang tunai berjumlah RM200,” katanya kepada Kosmo! hari ini.
Menurut Razali, pihaknya mendapati sindiket judi online kini mula menukar lokasi operasi dengan menyewa apartmen selepas pihak polis aktif melakukan operasi memburu kegiatan mereka.
“Bagaimanapun pihak polis tidak akan berdiam diri dan akan meneruskan usaha untuk mendapatkan maklumat berhubung kegiatan yang menyalahi undang-undang ini.

“Kesemua suspek yang ditahan kini direman selama 14 hari bagi membantu siasatan di bawah Seksyen 4(1)(c) Akta Rumah Judi Terbuka 1953 dan Seksyen 6(1)(c) Akta Imigresen,” tegas beliau. – K! ONLINE


Wanita dakwa anak Fazura, Fattah ‘sumbing’ dikecam hebat
Oleh MOHAMMAD SHAHEMY AZMI

3 Disember 2020, 5:28 pm
PETALING JAYA – Seorang wanita pemilik akaun Facebook dikecam hebat oleh netizen selepas meninggalkan kata-kata biadap dengan mendakwa anak kepada pasangan selebriti Nur Fazura dan Fattah Amin dilahirkan sumbing.
Komen tersebut ditinggalkan wanita itu selepas Fazura dan Fattah masih dengan keputusan tidak mendedahkan wajah puteri kesayangan mereka kepada umum.
“Anak dia sumbing agak,” komen wanita itu dalam ruangan sebuah artikel yang dikongsikan menerusi Facebook.
Ekoran daripada itu, wanita yang sengaja menimbulkan kemarahan peminat pasangan selebriti itu diserang hebat oleh netizen yang menyifatkan komennya sebagai keterlaluan dan biadab.
Malah, netizen turut tertanya-tanya bagaimana perasaan anak-anaknya nanti apabila mengetahui ibu mereka melemparkan komen sedemikian terhadap orang lain.
“Amboi mulut mak cik. Kalau tak ada benda baik nak cakap lebih baik diam,” kata salah seorang pengguna Facebook.

Pada masa sama, ada juga pengguna Facebook mengingatkan bahawa kenyataan yang dikeluarkan wanita berkenaan merupakan satu bentuk penghinaan atau ‘body shaming’ yang boleh dikenakan tindakan undang-undang.
Terdahulu, Fazura dan Fattah tetap dengan keputusan tidak mendedahkan wajah anak mereka, Nur Fatimah Aisya dan akan berkongsi sepenuhnya wajah Fatimah apabila sampai waktunya nanti.
Fazura dan Fattah telah mendirikan rumah tangga pada November 2017 dan selamat menimang cahaya mata sulung pada 2 Oktober lalu. – K! ONLINE


Suspek nekad rempuh pagar larikan diri daripada polis berjaya ditahan
Oleh EDDY AQMAL MOHAMED HAMIDI

3 Disember 2020, 5:44 pm
AMPANG JAYA – Tindakan nekad seorang lelaki merempuh pagar sebuah premis menjual kereta terpakai dalam usaha melarikan diri daripada pemeriksaan pihak polis hanyalah sia-sia apabila dia akhirnya berjaya ditahan di Kampung Melayu Tambahan di sini semalam.
Ketua Polis Daerah Ampang Jaya, Asisten Komisioner Mohamad Farouk Eshak berkata, pihaknya dimaklumkan oleh orang awam tentang seorang lelaki yang tidak sedarkan diri di dalam sebuah kereta berdekatan sebuah kedai mencuci kenderaan di Jalan Kolam Air Lama di sini kira-kira pukul 10.15 pagi.
“Anggota unit peronda yang melakukan pemeriksaan telah berjaya mengejutkan lelaki berkenaan namun lelaki itu tidak mahu membuka pintu kereta dan terus memecut laju malah suspek turut melanggar sebuah kereta milik orang awam dalam usahanya untuk melarikan diri.
“Anggota bertugas terus mengekori kereta tersebut menghala ke pusat bandar dan ketika melalui Jalan Tun Razak, suspek telah masuk ke kawasan Kampung Baru lalu berhenti di dalam kawasan premis menjual kereta terpakai dan orang awam yang terlihat kejadian itu telah bertindak menutup pagar,” katanya dalam satu kenyataan di sini hari ini.
Menurut Mohamad Farouk, anggota polis terpaksa memecahkan cermin tingkap kereta tersebut untuk membuat tangkapan namun suspek berjaya melarikan diri dengan merempuh pagar premis tersebut.
“Kira-kira pukul 11.15 pagi hari yang sama, sepasukan polis dari Jabatan Siasatan Jenayah Ibu Pejabat Polis Daerah Dang Wangi telah menangkap seorang lelaki di sebuah bengkel di Kampung Melayu Tambahan, Ampang kerana disyaki terlibat dengan kes curi motosikal di daerah Dang Wangi.

“Semakan yang dilakukan mendapati lelaki berkenaan merupakan suspek yang sama dan dikesan mempunyai 13 rekod jenayah lampau melibatkan sembilan rekod jenayah dan empat rekod narkotik,” jelas beliau.
Tambah Mohamad Farouk, kes tersebut disiasat di bawah Seksyen 186 Kanun Keseksaan kerana menghalang penjawat awam menjalankan tugas dan jika sabit kesalahan boleh dihukum penjara selama tiga tahun atau denda Rm1,000 atau kedua-duanya.
Terdahulu, satu video berdurasi 1 minit 24 saat tular di laman media sosial memaparkan tindakan seorang pemandu kereta merempuh pagar sebuah premis dalam usaha melarikan diri daripada pihak polis. – K! ONLINE


Kabinet setuju perluas teknologi CMB bina, selenggara jalan raya
Oleh NOR IDAYU BOSRO

3 Disember 2020, 5:24 pm
PUTRAJAYA – Cadangan memperluaskan penggunaan teknologi penurapan jalan Bitumen Terubahsuai Getah Bekuan (CMB) bagi pembinaan dan penyenggaraan jalan raya di seluruh negara yang didaftarkan dalam Sistem Maklumat Rekod-Rekod Jalan Raya Malaysia (MARRIS) dipersetujui Kabinet pada Jumaat lalu.
Menteri Perusahaan Perladangan dan Komoditi, Datuk Mohd. Khairuddin Aman Razali berkata, perluasan penggunaan teknologi CMB adalah antara usaha untuk mengurangkan impak kejatuhan harga terhadap pendapatan 500,000 pekebun kecil di negara ini khususnya berikutan pandemik Covid-19 melalui peningkatan permintaan terhadap bekalan getah domestik.
Beliau berkata, anggaran penjimatan  keseluruhan daripada aspek penyenggaraan bagi 1,000 kilometer jalan adalah sebanyak RM167 juta atau 40 peratus lebih rendah berbanding penggunaan bitumen konvensional, sekiranya jangka hayat jalan CMB menjangkau 10 tahun.
“Perluasan penggunaan CMB di jalan raya MARRIS seperti yang disyorkan KPPK, dapat mengukuhkan sumber rujukan domestik kejayaan aplikasi teknologi CMB sebelum ia dapat diperluas di peringkat antarabangsa,” katanya dalam satu kenyataan akhbar semalam.
Mohd.Khairuddin berkata, penggunaan CMB dalam adunan untuk menghasilkan Asfalt Terubahsuai Getah Bekuan (CMA) dapat meningkatkan kualiti dan prestasi keseluruhan bitumen melalui ciri-ciri kelikatan serta keanjalannya.
“Penambahbaikan ini meningkatkan daya tahan terhadap proses peredaran masa dan rintangan haba yang memberikan penjimatan terhadap keperluan menyenggara jalan akibat kerosakan seperti aluran, rekahan dan lubang dalam jangka masa panjang,” katanya.

Sementara itu, Mohd. Khairuddin berkata, kerajaan telah memperuntukkan sebanyak RM7.2 juta dalam Rancangan Malaysia Ke-11 bagi aktiviti penyelidikan dan pembangunan berkaitan CMB.
Beliau berkata, kerajaan memperuntukkan sebanyak RM100 juta untuk memperbanyakkan turapan jalan raya mengunakan teknologi CMB.
“Projek ini siap sepenuhnya pada Mei lalu merangkumi jalan raya sepanjang 202.68 kilometer di 106 lokasi seluruh negara,” katanya. – K! ONLINE


96 mangsa banjir dibenarkan pulang
Oleh ISKANDAR SHAH MOHAMED

3 Disember 2020, 5:10 pm
KUALA SELANGOR – Seramai 96 mangsa banjir daripada lima kawasan di daerah ini yang dipindahkan ke pusat pemindahan sementara (PPS) Sekolah Kebangsaan (SK) Dato Maharaja Lela di sini sejak lapan hari lalu dibenarkan pulang hari ini.
Mereka melibatkan 27 buah keluarga di Jalan Rezab Derahman, Jalan Tahir Manan, Jalan Parit Omar, Jalan Rizab Zazuli dan Jalan Cenderawasih.
Pegawai Angkatan Pertahanan Awam (APM) Daerah Kuala Selangor, Kapten (PA) Shaiful Azril Zainal berkata, kebenaran pulang itu hasil pemantauan bersama agensi lain di semua lokasi banjir tersebut yang telah surut.
“Kesemua 96 mangsa banjir telah dibenarkan pulang dan kita telah menutup PPS SK Dato Maharaja Lela pukul 2 petang tadi,” katanya ketika dihubungi Kosmo! di sini hari ini.
Bagaimanapun, Shaiful Azril berkata, pihaknya bersama semua agensi sentiasa bersiap siaga bagi menghadapi sebarang kemungkinan berlaku banjir di lokasi sama.
“Paras air bergantung kepada cuaca dan hujan yang mengakibatkan limpahan air ke rumah penduduk.

“Kita sentiasa bersedia selama 24 jam untuk memghulurkan bantuan dalam operasi pemindahan mangsa,” katanya. – K! ONLINE